Kulonga 12 | Bbaibbele lili a Intaneti | Bbaibbele lya Busanduluzi Bwanyika Mpya\nPobwe Lyakwiindilila lyatalisyigwa (1-28)\nKusansa bulowa kuminsende (7)\nCipenzyo cakkumi: bataanzi kuzyalwa bajaigwa (29-32)\nKulonga kwatalika (33-42)\nMalailile aakutola lubazu mu Pobwe Lyakwiindilila (40, 41)\nMamanino aamyaka iili 430 (43-51)\n12 Lino Jehova wakaambila Musa a Aroni mucisi ca Egepita kuti: 2 “Mwezi ooyu uyoomubeda mwezi wakusaanguna. Uyooba mwezi wakusaanguna mumwaka kulindinywe.+ 3 Amwaambile mbungano yoonse ya Israyeli kuti, ‘Mubuzuba bwa 10 bwamwezi uuno, luzubo lumwi alumwi lweelede kubweza mbelele yomwe,+ mukwasyi umwi aumwi ubweze mbelele yomwe. 4 Pele ikuti naa mukwasyi kuuli musyoonto cakuti tuukonzyi kwiilya yoonse mbelele, nkokuti ooyo mukwasyi uswaangane amukwasyi ngobabambene limwi akuyaabana muŋanda yamukwasyi ooyo kweelana amweelwe wabantu. Nomubalila mweelede kubona naa muntu umwi aumwi inga walya cibeela cipati buti. 5 Mbelele yanu eeyo yeelede kuba mugutu wamwaka omwe alimwi tayeelede kuba akampenda.+ Mulakonzya kubweza akati kabana bambelele naa mpongo. 6 Mweelede kwiibamba kusikila buzuba bwa 14 bwamwezi uuno,+ mpoonya mbungano yoonse yabana Israyeli ileelede kwiijaya kumangolezya.+ 7 Beelede kubweza bulowa bumwi akubusansaila aminsende yobilo yamilyango alimwi aatala aamilyango yamaanda oomo mobayakwiilida.+ 8 “‘Beelede kulya nyama sunu masiku.+ Beelede kwiiyoka buya akwiilya antoomwe azinkwa zitajisi bumena+ azisyu zilula.+ 9 Tamweelede kwiilya bubisi naa kwiijika mumaanzi, pele mweelede kwiiyoka buya, antoomwe amutwe, myeendo alimwi azyamukati. 10 Tamweelede kusiya nyama iili yoonse kusikila mafwumofwumo, pele kufwumbwa yasyaala kusikila mafwumofwumo mweelede kuyuumpa mumulilo.+ 11 Alimwi mboobu mbomweelede kwiilya, mweelede kuti kamulyaangide lutambo mucibuno, kamusamide mpato zyanu kumaulu alimwi kamujisi amusako wanu mujanza; alimwi mweelede kwiilya cakubindaana. Ndi Pobwe Lyakwiindilila lya Jehova. 12 Nkaambo sunu masiku ndilainda mucisi ca Egepita akujaya mwana mutaanzi uuli woonse mucisi ca Egepita, kutalikila kumuntu kusikila kumunyama;+ alimwi abaleza boonse bamu Egepita+ ndilababeteka. Ndime Jehova. 13 Bulowa bulaba citondezyo canu amaanda momubede; alimwi ndabona bulowa ndilamwiindilila, aboobo cipenzyo tacikoomusikila ndanyonyoona mucisi ca Egepita.+ 14 “‘Buzuba oobu bweelede kuba ciibalusyo kulindinywe, alimwi mweelede kubusekelela kabuli pobwe lya Jehova mumazyalani aanu oonse. Mulawo ooyu wakusekelela buzuba oobu mweelede kuutobela lyoonse alyoonse. 15 Mweelede kulya zinkwa zitajisi bumena+ mazuba aali ciloba. Inzya, mubuzuba bwakusaanguna mweelede kugwisya bumena mumaanda aanu nkaambo kufwumbwa uulya cintu cijisi bumena, kuzwa mubuzuba bwakusaanguna kusikila mubuzuba bwaciloba, imuntu ooyo weelede kujaigwa kutegwa azwe akati kabana Israyeli. 16 Mubuzuba bwakusaanguna muyooba amuswaangano uusalala, alimwi buzuba bwaciloba mbuzuba bwamuswaangano uumbi uusalala. Kunyina mulimo weelede kubelekwa mumazuba aaya.+ Ccita buyo kubamba cakulya muntu umwi aumwi ncayelede kulya. 17 “‘Mweelede kuzumanana kucita Pobwe lya Zinkwa Zitajisi Bumena,+ nkaambo mubuzuba mbubonya oobu, ndiyoogwisya makamu aanu mucisi ca Egepita. Alimwi mweelede kububamba buzuba oobu mumazyalani aanu oonse kauli mulawo walyoonse alyoonse. 18 Mumwezi wakusaanguna, mubuzuba bwa 14 bwamwezi, kumangolezya mweelede kulya zinkwa zitajisi bumena kusikila kumangolezya+ mubuzuba bwa 21 bwamwezi ngoonya ooyo. 19 Kunyina fulaulu uukandidwe uujisi bumena iweelede kujanwa mumaanda aanu kwamazuba aali ciloba, nkaambo kufwumbwa uulya cintu cijisi bumena, kufwumbwa naa mweenzu naa muna Israyeli,+ muntu ooyo weelede kujaigwa kutegwa azwe mumbungano yabana Israyeli.+ 20 Tamweelede kulya cintu cili coonse cijisi bumena. Mweelede kulya zinkwa zitajisi bumena mumaanda aanu oonse.’” 21 Cakufwambaana Musa wakaita baalu babana Israyeli+ boonse akubaambila kuti: “Amuunke mukasale mpongo naa mbelele yamukwasyi wanu umwi aumwi akwiijaya kuti ibe cipaizyo ca Pobwe Lyakwiindilila. 22 Mpoonya mweelede kubweza cikama cahisopo akucinyika mubulowa ibuli mumutiba, mpoonya musansaile bulowa bumwi buli mumutiba atala aamulyango aaminsende yobilo yamulyango; eelyo kunyina naba omwe akati kanu iweelede kuzwa muŋanda yakwe kusikila mafwumofwumo. 23 Lino Jehova ainda kutegwa ajaye bana Egepita ulabona bulowa buli atala aamulyango aaminsende yobilo yamulyango, eelyo masimpe Jehova ulawiindilila mulyango ooyo, alimwi takoolekela kuti lunyonyooko lunjile mumaanda aanu akumujaya.+ 24 “Mweelede kucita cilengwa eeci nywebo abana banu lyoonse alyoonse.+ 25 Alimwi mwaakusika munyika Jehova njayoomupa, mbubonya mbwaakaamba, mweelede kuyoozumanana kucita cilengwa eeci.+ 26 Lino bana banu baakumubuzya kuti, ‘Ino cilengwa eeci caamba nzi kulindinywe?’+ 27 mweelede kubaambila kuti, ‘Ncipaizyo ca Pobwe Lyakwiindilila lya Jehova, iwakaindilila maanda aabana Israyeli mu Egepita ciindi naakajaya bana Egepita, pele wakakwabilila maanda eesu.’” Mpoonya bantu bakakotama akuvwuntama ansi. 28 Aboobo bana Israyeli bakaunka akucita mbubonya Jehova mbwaakalailila Musa a Aroni.+ Bakacita mbubonya oobo. 29 Eelyo akati kamasiku Jehova wakajaya bana bataanzi boonse mucisi ca Egepita,+ kutalikila kumwana mutaanzi wa Farao uukkede acuuno cabwami kusikila kumwana mutaanzi wamwaange iwakali muntolongo, alimwi amwana mutaanzi kuzyalwa wamunyama uuli woonse.+ 30 Mpoonya masiku Farao wakabuka ababelesi bakwe boonse alimwi abana Egepita boonse, eelyo kwakaba kulila kupati akati kabana Egepita, nkaambo taakwe ŋanda imwatakafwa muntu.+ 31 Mpoonya aawo wakaita Musa a Aroni+ masiku akubaambila kuti: “Amunyamuke, muzwe akati kabantu bangu, nywebo abana Israyeli boonse. Kamuya mukabelekele Jehova mbubonya mbomwaamba.+ 32 Alimwi amubweze mbelele aŋombe zyanu, mbuli mbomwakaamba,+ muunke. Pele ambebo mweelede kundilongezya.” 33 Aboobo bana Egepita bakatalika kubakombelezya bantu kutegwa bazwe cakufwambaana+ mucisi kabati, “nkaambo toonse tuli buyo mbuli bantu bafwide kale!”+ 34 Mpoonya bantu bakabweza fulaulu wabo uukandidwe kautanabikkwa bumena, azibelesyo zyabo zyakukandila fulaulu kazyaangilidwe muzisani zyabo akuzinyamuna agwezyo. 35 Bana Israyeli bakacita mbubonya mbwaakabaambila Musa, bakalomba bana Egepita zintu zyansiliva, zyangolida azisani.+ 36 Jehova wakapa kuti bafwidwe luzyalo kubana Egepita, eelyo bakabapa nzyobakalomba, aboobo bakabweza mbono zyabana Egepita.+ 37 Kumane bana Israyeli bakanyamuka kuzwa ku Ramese+ kuya ku Sukoti,+ ibaalumi bakali kusika ku 600,000 ibeenda amaulu, kutabalilizya abana.+ 38 Alimwi nkamu mpati yabantu bamisyobo-misyobo*+ ayalo yakaunka ambabo, antoomwe ambelele alimwi aŋombe, itanga lipati lyabanyama. 39 Mpoonya fulaulu uukandidwe ngobakaletelezya kuzwa ku Egepita bakatalika kuupanga zinkwa zibulungene zitajisi bumena. Tiiwakabikkidwe bumena nkaambo bakatandwa buya kuzwa ku Egepita cakuti tiibakajisi ciindi cakulibambila zyakulya zyamulweendo.+ 40 Lino myaka bana Israyeli njobakakkala, aabo ibakakkala mu Egepita+ yakali 430.+ 41 Noyakamana myaka iili 430, mubuzuba mbubonya oobu makamu oonse aa Jehova akazwa mucisi ca Egepita. 42 Oobu mbusiku mbobeelede kusekelela kuli Jehova akaambo kakuti wakabagwisya mucisi ca Egepita. Mbusiku bana Israyeli boonse mbobeelede kusekelela kuti balemeke Jehova mumazyalani aabo oonse.+ 43 Mpoonya Jehova wakati kuli Musa a Aroni, “Ngooyu mulawo wa Pobwe Lyakwiindilila: Kunyina muzwakule weelede kulya cipaizyo capobwe eeli.+ 44 Pele kuti umwi kajisi muzike ngwaakaula amali, mweelede kumupalula.+ Acita boobo ndendilyo nakonzya kulya. 45 Imweenzu alimwi amubelesi tabeelede kulya. 46 Cipaizyo ceelede kulidwa muŋanda yomwe. Tamweelede kugwisya nyama imwi anze, alimwi tamweelede kupwaya cifwuwa cili coonse pe.+ 47 Mbungano yoonse yabana Israyeli yeelede kusekelela pobwe eeli. 48 Ikuti kakuli mweenzu uukkala akati kanu alimwi kayanda kusekelela Pobwe Lyakwiindilila lya Jehova, baalumi bakwe boonse beelede kusaanguna kupalulwa. Ndendilyo nakonzya kusekelela pobwe eeli, alimwi weelede kuba mbuli muna Israyeli. Pele kunyina mwaalumi uutapalwidwe weelede kulya pe.+ 49 Kweelede kuba mulawo omwe buyo kumuna Israyeli akumweenzu uukkala akati kanu.”+ 50 Aboobo bana Israyeli boonse bakacita mbubonya Jehova mbwaakalailila Musa a Aroni. Bakacita mbubonya oobo. 51 Mubuzuba mbubonya oobu Jehova wakagwisya bana Israyeli antoomwe amakamu aabo kuzwa mucisi ca Egepita.\n^ Nkokuti, nkamu yabantu batali bana Israyeli kubikkilizya abana Egepita.


Magwalo aa Banakristo aa Chigiriki alaamba kujatikizya Barnaba alimwi amwaapostolo Paulo. Baalumi aaba bakali kubeleka kabali balangizi beendeenda, kuswaya mbungano zyakusaanguna. Nkaambo nzi? Bakali kubikkila ncobeni maano kujatikizya mbobakali kucita banyina bakumuuya. Paulo wakaamba kuti wakali kuyanda ‘kupilukila kuti akaswaye bakwesu’ akubona mbobakali kupona. Wakalilyaabide kweenda makkilomita manji kutegwa akabayumye-yumye. (Milimo 15:36) Ncencico ncobalombozya balangizi beendeenda mazuba aano.\nBaboolela kutukulwaizya. Mulangizi wabbazu umwi aumwi ulaswaya mbungano zibalilwa ku 20 naa kwiinda waawo. Eeci caamba kuti mumwaka woonse mbungano imwi aimwi ulaiswaya ziindi zyobilo. Tulakonzya kugwasyigwa kapati aluzyibo lwabakwesu aaba alimwi alwabamakaintu babo ikuti kabakwete. Bakwesu aaba alimwi abamakaintu babo balasoleka kutegwa babazyibe bana abapati, alimwi balayandisisya kubeleka andiswe mumulimo wakukambauka aciindi nitusololela ziiyo zya Bbaibbele. Balangizi aaba antoomwe abaalu balacita nyendo zyabweembezi, alimwi kutegwa batuyumye-yumye balapa makani aakulwaizya ciindi camiswaangano yambungano akumiswaangano mipati.—Milimo 15:35.\nBalatubikkila maano toonse. Balangizi bamabazu balabikkila kapati maano kuciimo cakumuuya cambungano. Balaswaangana abaalu alimwi abakutausi kutegwa balange-lange kuyaambele kwambungano alimwi akubapa lulayo lugwasya mukuzuzikizya mikuli yabo. Balabagwasya bapainiya kutegwa bazwidilile mumulimo wabo, alimwi balakkomana kuzyiba bapya akuzyiba kuyaambele kwabo kumuuya. Umwi aumwi wabakwesu aaba ulalyaaba kubeleka kali ‘similimoma uutubelekela.’ (2 Bakorinto 8:23) Tweelede kwiiya lusyomo lwabo alimwi akulyaaba kwabo kuli Leza.—Bahebrayo 13:7.\nMakanze nzi ngobajisi balangizi bamabazu nobaswaya mbungano?\nMbuti mbomukonzya kugwasyigwa akuswaya kwabo?\nAmulembe deeti akkalenda yanu nayooswaya mbungano yanu mulangizi wabbazu kutegwa mutakaindwi makani ngayoopa ku Ŋanda ya Bwami. Ikuti kamuyanda kuti walo naa mukaintu wakwe akaboole kuŋanda yanu ciindi mwanooiya Bbaibbele kutegwa mumuzyibe kabotu, amubaambile bayi banu ba Bbaibbele.\nNkaambo Nzi Bakamboni ba Jehova Ncobaunkila Kumiswaangano Mipati?\nMwaka amwaka tulaswaangana kumiswaangano yotatwe iiyandika. Ino inga mwagwasyigwa buti kumiswaangano eeyi?\nTutobela cikozyano ncaakasiya Jesu naakali anyika. Ino ninzila nzi zimwi nzyotubelesya mukukambauka?


Bakalyaaba Amoyo Woonse Kuyakubelekela—ku Micronesia | Yakwiiya\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nBakalyaaba Amoyo Woonse Kuyakubelekela—ku Micronesia\nBA Katherine bakakomenena mucisi ca United States alimwi bakabbapatizyigwa akuba Kamboni wa Jehova nobakajisi myaka yakuzyalwa iili 16. Bakali kuubikkila kapati maano mulimo wakukambauka pele bantu bamubusena mobakali kukambaukila tiibakali kubikkila maano kumulumbe wa Bwami. Bakaamba kuti: “Ndilabala zyakuluula zijatikizya bantu bakapaila kuli Leza kumulomba kuti abatumine muntu uukonzya kubagwasyilizya kuzyiba Leza. Ndakali kulombozya kujana muntu uuli boobo, pele tiicakacitika pe.”\nNokwakainda myaka iili mbwiibede kabakambauka mubusena oobo mbubwenya, ba Katherine bakatalika kuyeeya kuunka kubusena bantu nkobakali kukonzya kuutambula mulumbe wa Bwami. Bakali kulibilika ikuti naa inga bacikonzya kucita oobo. Taakwe nobakazwide kale aŋanda kwaciindi cilamfwu mubuumi bwabo pele buyo kwansondo zyobilo, alimwi noliba leelyo, bakali kukuyeeya kapati kuŋanda buzuba abuzuba. Nkakaambo kaako luyandisisyo lwabo lwakuyanda kujana lukkomano luboola mukugwasya baabo ibayandaula Jehova lwakazyikumana. Nobakalanga-langa akubona busena nkobakali kukonzya kuunka, bakalembela mutabi waku Guam mpoonya bakatambula makani aayandika kujatikizya busena oobo. Mu July 2007, kabajisi myaka yakuzyalwa iili 26, ba Katherine bakalongela ku Saipan, nsumbu iili mu Pacific Ocean, kwalo kulampa makkilomita aali 10,000 kuzwa nkobazwa. Ino zintu zyakabeendela buti?\nBWIINGUZI KUMIPAILO YOBILO\nMbobakasikila buyo kumbungano eeyo mpya, tiilyakalampa pe, ba Katherine bakaswaanganya ba Doris, ibakaintu ibakajisi myaka yakuzyalwa iili kuma 40, balo ibakazumina kwiiya Bbaibbele. Nobakamana kwiiya zibalo zyotatwe mubbuku lya Bbaibbele Ncoliyiisya, ba Katherine bakatalika kukopana mumoyo. Bakaamba kuti: “Ba Doris bakali basikwiiya bali kabotu, tiindakali kuyanda kubanyonganya pe. Taakwe mubuumi bwangu nondakasolololede kale ciiyo ca Bbaibbele cisitikide, ba Doris bakali kuyandika mucizyi uucibwene kuyiisya, ambweni wamusela wabo.” Ba Katherine bakapaila kuli Jehova kuti abagwasye kujana mucizyi weelela walo ngobakali kukonzya kupa ciiyo ca Bbaibbele eeci. Mpoonya bakasala kubazyibya ba Doris kucinca kujatikizya muntu wakali kunakubayiisya.\nBa Katherine bakaamba kuti: “Kanditanaamba ncondakali kuyanda kwaamba, ba Doris bakandaambila kuti kuli penzi ndyobayanda kundaambila. Nondakamana kumvwa penzi lyabo, ndakabaambila Jehova mbwaakandigwasya kulwana penzi lyamusyobo ooyo mubuumi bwangu. Mpoonya bakandilumba.” Kumane, ba Doris bakaambila ba Katherine kuti: “Jehova ubelesya ndinywe kundigwasya. Buzuba bwakusaanguna nomwakasika aano, ndakali kubala Bbaibbele kwamawoola manji. Ndakali kulila, kulomba Leza kuti anditumine muntu uukonzya kundigwasya kumvwisya Bbaibbele. Mpoonya mwakakonkomona amulyango. Jehova wakawiingula mupailo wangu!” Yakabeenda misozi ba Katherine ciindi nobakali kwaamba makani aaya. Bakaamba kuti: “Majwi aaba Doris bwakali bwiinguzi kumupailo wangu. Jehova wakanditondezya kuti ndakeelede kuzumanana kwiiya ambabo.”\nBa Doris bakabbapatizyigwa mu 2010 alimwi lino balasololela ziiyo zya Bbaibbele zili mbozibede. Ba Katherine bakaamba kuti: “Eelo kaka ndilikkomene kujana kuti luyandisisyo lwangu lwakugwasya muntu umwi kuba mubelesi wa Jehova lwakazuzikizyigwa!” Mazuba aano, ba Katherine mbapainiya baalubazu munsumbu yamu Pacific ya Kosrae.\nKULWANA BUYUMUYUMU BOTATWE\nBakwesu abacizyi bainda ku 100 (ibajisi myaka yakuzyalwa iili akati ka 19 a 79) balabeleka kubusena bubulide ku Micronesia. Mbobalimvwa basimilimo aaba basungu kulitondezyedwe amajwi aakaamba mucizyi wazina lyakuti Erica, walo iwakalongela ku Guam mu 2006 naakajisi myaka yakuzyalwa iili 19. Wakaamba kuti: “Cilakkomanisya kucita bupainiya mucilawo bantu mobajisi nyota yakasimpe. Ndilalumba akaambo kakuti Jehova wakandigwasya kutalika mulimo ooyu. Nenzila yiinda kubota mubuumi!” Mazuba aano, ba Erica balikkomene kubeleka kabali bapainiya baalubazu ku Ebeye busena ibuli mu Marshall Islands. Masimpe ngakuti, kuli buyumuyumu bujanika kubelekela kubusena bwakunze aacisi. Atulange-lange buyumuyumu botatwe akubona mbobabulwana aabo ibakalongela ku Micronesia.\nBukkale. Nobakasika kunsumbu ya Palau mu 2007, ba Simon, balo ibakajisi myaka yakuzyalwa iili 22, bakajana kuti bakali kukonzya buyo kuvwolwa mali masyoonto kapati kweezyanisya angobakali kuvwola kucisi cabo ku England. Bakaamba kuti: “Ndakeelede kwiiya kutaula kufwumbwa cintu ncondakali kuyanda. Lino, ndilasala kabotu cakulya ncondiyanda kuula, alimwi ndilalanga-langa muzintoolo ziindene-indene kutegwa ndijane zintu zijisi muulo uuli kabotu. Ikuti cintu cimwi canyonyooka, ndilasoleka kulangaula cibeela cakabeleka kale akulangaula muntu umwi uukonzya kundigwasya kucibamba.” Ino kuyanda kuba abuumi buuba-uba kwakabajatikizya buti? Ba Simon bakaamba kuti: “Candigwasya kuzyiba cini ciyandika mubuumi alimwi ambondikonzya kupona azintu zisyoonto buyo. Jehova wali kundigwasya ziindi zinji. Mumyaka iili ciloba njondabeleka kuno, lyoonse ndalijisi cakulya alimwi aakoona.” Masimpe, Jehova ulabagwasya aabo ibapona buumi buuba-uba akaambo kakuti bayanda kubikka Bwami mubusena bwakusaanguna.—Mt. 6:32, 33.\nKuyeeya kuŋanda. Ba Erica bakaamba kuti: “Tulamvwana kapati mumukwasyi, aboobo ndakali kulibilika kuti kuyeeya kuŋanda kuyakuunyonganya mulimo wangu wakukambauka.” Ino bakacita nzi kutegwa balibambile? Bakaamba kuti: “Kanditanaunka, ndakabala zibalo zyamu Ngazi Yamulindizi izyaamba kujatikizya kuyeeya kuŋanda. Eeci cakapa kuti ndilibambile kulwana buyumuyumu oobu. Mucibalo cimwi, muzyali mukaintu umwi wakaumbulizya mwanaakwe musimbi kwiinda mukumwaambila Jehova mbwalanganya, wakati ‘Jehova ulakonzya kukulanganya kwiinda mbondikonzya kukulanganya.’ Kukulwaizya ooku kwakandiyumya-yumya.” Ba Hannah abalumi babo ba Patrick, babelekela ku Majuro mu Marshall Islands. Ba Hannah balabulwana buyumuyumu bwakuyeeya kuŋanda kwiinda mukubikkila maano bakwesu abacizyi bamumbungano mobazulilwa. Bakaamba kuti: “Ndilamulumba Jehova lyoonse akaambo kabunyina bwanyika yoonse nkaambo abalo mukwasyi wangu. Kakunyina kugwasyigwa ambabo munzila yaluyando, tiindali kunga ndacikonzya kubelekela kubusena kubulide basikumwaya.”\nKuzyibila akujana balongwe. Ba Simon bakaamba kuti: “Ciindi nowasika kucisi cimbi, zintu zyoonse inga zyeenzu. Zimwi ziindi inga ndilombozya kwaamba masesya alimwi akuti bamwi kabandimvwisya.” Ba Erica bakaamba kuti: “Kumatalikilo, tiindakajisi balongwe, pele eeci cakandigwasya kuzyiba ncondakaunkila kubusena oobo. Ndakaunka kutali kuti ndijane zintu zikonzya kundigwasya pele kubelekela Jehova.” Bakayungizya kwaamba kuti: “Mukuya kwaciindi, ndakaba abalongwe babotu, balo mbondiyandisya kapati.” Ba Simon bakasoleka canguzu kwiiya mwaambo waci Palauan, calo cakabagwasya ‘kujalula moyo wabo’ kubakwesu abacizyi bamumbungano eeyo. (2 Ko. 6:13) Kusoleka kwabo kwiiya mwaambo ooyu kwakapa kuti bayandwe abakwesu. Masimpe, ikuti basikumwaya aaba beenzu babeleka antoomwe abakwesu bamumbungano mbobajana, boonse balagwasyigwa kwiinda mukuba aabalongwe bakkomanisya mumbungano. Mbulumbu nzi bumbi mbobatambula aabo ibalyaaba camoyo woonse kuyakubelekela kubusena kubulide basikumwaya?\nMwaapostolo Paulo wakaamba kuti: “Ooyo uusyanga aapati uyootebula zinji.” (2 Ko. 9:6) Njiisyo iili mumajwi aaya mubwini yaamba baabo ibakomezya mulimo wabo wakukambauka. Ino micelo nzi ‘minji njobatebula’ ku Micronesia?\nBa Patrick aba Hannah\nKu Micronesia, kucili zyoolwe zinji zyakutalisya ziiyo zya Bbaibbele alimwi akubona bantu aabo ibaiya alimwi akukatobela kasimpe kajanika mu Jwi lya Leza kabayaambele kumuuya. Ba Patrick aba Hannah bakabeleka ku Angaur, kansumbu kaniini ikajisi bantu basika ku 320. Nobakakambauka kwamyezi yobilo, bakayaanya muzyali mukaintu uuli alikke. Mpoonya-mpoonya wakazumina kwiiya Bbaibbele, wakaiya kasimpe, akucinca kapati mubuumi bwakwe. Ba Hannah bakaamba kuti: “Twamana kwiiya, twakali kuceba akulangana ciindi notwatanta macinga eesu kuzwa aŋanda akwaamba kuti: ‘Twalumba Jehova.’” Bakayungizya kwaamba kuti: “Ndilizyi kuti Jehova wakali kukonzya kumukwela mukaintu ooyu munzila imwi, pele akaambo kakubelekela kubusena kubulide basikumwaya, twakacikonzya kumujana akumugwasya mukaintu ooyu uuli mbuli mbelele kumuzyiba Jehova. Cintu eeci cakacitika mbulumbu bumwi bwiinda kubota mubuumi bwesu. Mbubwenya mbobakaamba ba Erica, “ikuti wagwasya muntu umwi kuzyiba Jehova, uyakukkomana citaambiki!”\nMuzisi zinji, kuciyandika basikumwaya ba Bwami banji. Sena inga mwaba akati kabaabo ibaunka kuyakubelekela kubusena kubulide basikumwaya? Amumulombe Jehova mumupailo kutegwa ayumye luyandisisyo lwanu lwakuyungizya mulimo wanu wakukambauka. Amwaabandike makani aaya abaalu bamumbungano yanu, mulangizi wabbazu, naa aabo ibakabelekela kale kubusena kubulide basikumwaya. Mwatalika kubikka bubambe bwakuunka, amubalembele bakumutabi ibamucisi nkomuyanda kuunka kuyakubeleka akubalomba makani aayandika kujatikizya busena oobo. * Ambweni andinywe inga mwabasangana bakwesu abacizyi banji kapati—ibacili bakubusi alimwi abapati, bakwete naa bakwetwe, batakwete naa batakwetwe—ibalyaaba amoyo woonse akulabila lukkomano lujanika ‘mukutebula zinji.’\n^ par. 17 Amubone cibalo cakuti “Sena Inga ‘Mwazabukila ku Makedoniya’?” mu Mulimo Wesu wa Bwami wa August 2011.\nMbomukonzya Kuyiisya Bamwi\nAKATI kabaabo ibaunka kuyakubelekela kunze aacisi kuli baalu Banakristo ibabeleka myaka minji mumulimo wakulanganya butanga. Mbuti bakwesu aaba mbobakonzya kuyiisya bamwi mumbungano?\nBa Richard aba Joel\nBa Richard ibajisi myaka yakuzyalwa iili 65, bakalongela ku Guam kuzwa kucisi ca United States mu 2010. Bakaamba kuti ikulumbaizya muntu umwi ninzila imwi yiinda kubota yakuyiisya bamwi. Ba Richard bakaamba kuti: “Nzila mbotu yakuyiisya bamwi nkubeleka antoomwe ambabo mumulimo wakukambauka. Mukwesu ulakonzya kubona akumvwa mbomuyiisya bamwi kujatikizya Jehova. Kuyungizya waawo, kubeleka antoomwe kupa kuti kube kumvwana kapati akukamantana.”\nBa Byron aba Greg\nBa Greg, ibajisi myaka yakuzyalwa iili 60, bali kukkala mu Saipan kuzwa mumwaka wa 2010. Bakaamba kuti: “Bakwesu ibalongela kokuno balamubikkila maano mukwesu umwi aumwi wamumbungano. Twayumya cilongwe ambabo alimwi akusyomeka kuli umwi aumwi akupana bulemu.” Bakayungizya kuti: “Tabayiisyi buyo munzila yomwe pe. Tulijisi zinji zyakwiiya kuzwa kubakwesu bamumbungano.”\nBa Mike aba Alice\nBa Mike, ibajisi myaka yakuzyalwa iili 60, balo abakaintu babo ba Alice, bakabeleka muzyooko zyaku Pacific myaka yiinda ku 20. Mbuti mbobakayiisya bamwi? Bakaamba kuti: “Kwiinda mukuba cikozyanyo cibotu mukutobela busolozi buzwa kumbunga ya Jehova. Ndakali kuba masimpe kuti aabo mbondakali kuyiisya bakali kubumvwisya busolozi. Ndakali kusola kucita eeco ncondakali kuyiisya, kukkazika moyo, alimwi akulumbaizya bamwi caluzyalo.” Ba Mike alimwi bakaamba kuti: “Ikuti mwalongela kubusena bumwi, inga cainda kugwasya kuzyiba kuti kuli nzila zinji zyakucita cintu comwe.”\nIno bakwesu baku Micronesia balimvwa buti kujatikizya lwiiyo ndobatambula? Ba Joel ibajisi myaka yakuzyalwa iili 21, balo ibakkala ku Guam, bakaamba kuti: “Baalu balatondezya kuti balandisyoma kwiinda mukundipa milimo indene-indene. Eeci candigwasya kubona kuti ndilijisi cintu cimwi cibotu ncondikonzya kupa mumulimo wa Jehova.” Ba Byron ibajisi myaka yakuzyalwa iili 31 ibakkala ku Saipan, bakaamba kuti: “Akaambo kabusungu bwabo mumulimo wakukambauka alimwi aluyando ndobajisi kumbelele, baalu bandigwasya kubikkila maano kuzintu zyakumuuya muciindi cakuyandisya kuvwuba.” Bakayungizya kwaamba kuti: “Twalongezyegwa kuba abakwesu aaba ibajisi luzyibo akati kesu.”\nIno ncikolo nzi caalubazu ncobanjila bapainiya aabo baaba ciindi cabo cinji kumulimo wakukambauka Bwami?


Chiindi nuyanda kuzibana awumwi muntu, kuli chimwi chintu nchutalika kubuzya. Ngawabuzya kuti: “Nduweni zina lyako?” Kuti wabuzya Leza mubuzyo ooyu kujana wakusandula biyeni?\n“Ndime Jehova. Ndezina lyangu.”—Isaya 42:8.\nNkakusaanguna na kumvwa zina eeli? Zilakonzeka kuti nkakusaanguna nkaambo mumaBbayibbele miingi zina lyaLeza lyakagwisigwa mpawo kwakabikkwa zina lyakulemeka lyakuti “MWAAMI” aandawu yazina lyaLeza. Pesi zina lyaLeza lijanika kwaziindi zisika ku7 000 mumalembe aaBbayibbele aakusaanguna. MuchiHebbrayo, zina eeli lilembedwe amabbi aali 4 YHWH naakuti JHVH alubo muChitonga lyiitwa kuti “Jehova.”\nZina lyaLeza lilajanika mumalembe aachiHebbrayo alubo lilajanika amuli bumwi busanduluzi bwiingi\nBbuku lyaNtembawuzyo Lyakuvunga lyakuLwizi Lufwide lyaCHIHEBBRAYO lyamumwaanda wamunyaka wakusaanguna C.E.\nBusanduluzi bwaTyndale bwaCHIKUWA bwamu1530\nReina-Valera version yachiSPANISH yamu1602\nUnion Version yachiCHINESE yamu1919\nNKAMBOONZI ZINA LYALEZA NILIYANDIKANA?\nZina eeli lilayandikana kuli Leza lwakwe. Leza nguwe wakalyuuzika zina eeli. Jehova wakati: “Ndendilyo izina lyangu lyoonse, mbuboobo mbunjeelede kwiibalukwa mumazyalani amazyalani.” (Kulonga 3:15) MuBbayibbele, zina lyaLeza lijanika kwaziindi zyiingi kwiinda mazina aakulemeka aali mbuuli aakuti Singuzuzyoonse, Taata, Mwaami naakuti Leza alubo lijanika kwaziindi zyiingi kwiinda mazina aabamwi bantu mbuuli aakuti Abrahamu, Musa, Davida aJesu. Jehova uyanda kuti zina lyakwe lizibwe abantu. Bbayibbele liti: “Bazibe kuti nduwe olike oojisi izina lya-Jehova, nduwe Mupatikampatila atala anyika yoonse.”—Intembauzyo 83:18.\nZina lyaLeza lilayandikana kuli Jesu. Munkombyo yaMwaami, Jesu wakayiisya batobeli bakwe kuti bakombe kabati: “Alilemekwe izina lyako.” (Matayo 6:9) Jesu wakakomba kuli Leza kati: “Taata, lemya zina lyako.” (Johane 12:28) Akaambo kakuti Jesu wakali kulilemeka zina lyaLeza, wakakomba kati: “Eno ndabazibya zina lyako, alimwi ndiyoolizibya.”—Johane 17:26.\nZina lyaLeza lilayandikana kubantu bamuzi Leza. Bakombi baLeza bachiindi bakalizi kuti kuziba zina lyaLeza kwakali kuyoopa kuti bafutuke. “Izina lya-Jehova ningazi injumu, mululami ulacijila kulinjiyo, aboobo ulafutuka.” (Tusimpi 18:10) Bbayibbele litii: “Umwi umwi uukomba muzina lya-Jehova uyoofutulwa.” (Joeli 2:32) Alubo Bbayibbele litondeezya kuti zina lyaLeza lisiyanisya bakombi bakwe abamwi bantu, lyaamba kuti: “Nkaambo misyobo yoonse ileenda muzina lyamizimu yayo, aswebo tuleenda muzina lya-Jehova Leza wesu lyoonse mane kukabe kutamani.”—Mika 4:5; Incito 15:14.\nLYAAMBAANZI ZINA LYALEZA?\nZina eeli lipandulula mbabede Leza. Basikulanga-langa makani aamuBbayibbele baamba kuti zina lyakuti Jehova lyaamba kuti, “Upa Kuti Kube.” Jehova Leza wakaamba nzilyaamba zina lyakwe chiindi naakabuzya Musa majwi aakuti: “Ndiyooba Kufwumbwa Mbondasala Kuba.” (Kulonga 3:14, NW) Nzilyaamba zina lyaLeza zitondeezya kuti Mulengi akuti kuli zintu zyiingi nzyakonzya kuchita. Alubo zina lyakwe litondeezya kuti ulaamanguzu aakuchita kufumbwa nzyayanda naakuti ubelesya zintu nzyaakalenga kuti azuzikizye makanze aakwe. Nikuba kuti mazina aakulemeka apandulula chuuno chaLeza, bweendelezi bwakwe naakuti manguzu ngalaawo pesi zina lyakuti Jehova litondeezya mbabede ambakonzya kuba.\nZina lyaLeza litondeezya kuti ulatuyanda. Nzilyaamba zina lyaLeza zitondeezya kuti ulaandaba azintu nzyaakalenga kuswaanizya andiswe. Kuyungizya waawo, Leza wakatubuzya zina lyakwe nkaambo uyanda kuti tumuzibe. Nguwe wakasaanguna kutubuzya zina lyakwe katutanaliyanduula. Zilaantanganana kuti Leza uyanda kuti tuswene afwiifwi anguwe kutali kumubona mbuuli muntu uuli kule naakuti utamvwisisiki.—Intembauzyo 73:28.\nKubelesya zina lyaLeza kutondeezya kuti tulamuyanda. Muchikozyano, atutii wabuzya umwi muntu zina lyako kuyanda kuti mube beenzinyina, walikunoomvwa biyeni kuti muntu ooyo wakaka kulibelesya? Kuchita oobo kutondeezya kuti muntu ooyo tayandi kuti mube beenzinyina. Mbukubede akuli Leza. Jehova wakatubuzya zina lyakwe alubo uyanda kuti tulibelesye. Kuti twalibelesya tutondeezya kuti tuyanda kuswena afwiifwi anguwe. Leza ulababona aabo ‘bayeeya zina lyakwe.’—Malaki 3:16.\nKuti tuzibe Leza, tweelede kusaanguna kuziba zina lyakwe. Pesi tweelede kuchita zyiinda aawo. Tweelede kuziba zyiingi atala anguwe. Alubo tweelede kuziba buntu bwakwe.\n[Chifanikisyo chilaa peji 5]\nLEZA WAKAZWA KULI?\nBantu biingi bakkala kabalibuzya mubuzyo ooyu.\nAmwi anduwe ngawalibuzya. Mubuzyo ooyu ulakonzya kubikkwa munzila eeyi: Kuti zintu zyoonse kazili zyakaba azilikke naakuti zyakalengwa aLeza, we Leza wakazwa kuli?\nBasayensi balazumina kuti kufumbwa zintu ziliwo zili amatalikilo. Vesi yakusaanguna muBbayibbele yeendelana anzibaamba nkaambo yaamba kuti: “Kumatalikilo Leza wakalenga ijulu anyika.”—Matalikilo 1:1.\nZintu zyoonse ziliwo teezyakalilenga alubo teezyakalichitikila pe kuti zibe. Taakwe chintu chikonzya kupangwa achintu chitawo. Kaansinga kumatalikilo taakwe chintu chakaliwo, nikuli taakwe chintu chiliwo pe. Nikuba kuti teezyuuba pe kuzimvwisisisya eezi pesi zilaantanganana kuti kuli muntu wakaliwo ngututakonzyi kubona wakalenga zintu zyoonse. Jehova Leza singuzuzyoonse, muuya, ulaabusongo alubo nguwe Mulengi wazintu zyoonse.—Johane 4:24.\nKalyaambuula atala aLeza, Bbayibbele litii: “Zilundu kazitana kwaanzwa, kotana kubumba nyika aluwa, kuzwa kuciindi eco akusikila kuziindi zyoonse nduwe Leza.” (Intembauzyo 90:2) Nkinkaako, Leza wakaliwo kuzwa lili alili. Alubo “kumatalikilo” wakalenga julu anyika.—Ciyubunuzyo 4:11.\nMbuubuli buntu Leza mbwalaabo bwiinda boonse?


Tusimpi 31 | Bbaibbele lili a Intaneti | Bbaibbele lya Busanduluzi Bwanyika Mpya\nMAJWI AA MWAMI LEMUELI (1-31)\nIno nguni uukonzya kujana mukaintu uulomene? (10)\nMunkutwe alimwi ulabeleka canguzu (17)\nLuzyalo luli amulaka wakwe (26)\nBana bakwe alimwi amulumaakwe balamutembaula (28)\nKweebeka akubota zilamana (30)\n31 Ngaaya majwi aa Mwami Lemueli, imakani mapati ngobakamwaambila banyina kuti bamuyiisye:+ 2 Ino ndikwaambile nzi, mwanaangu,Ndikwaambile nzi mwanaangu yebo ookazwa mwida lyangu,Inzya buya, ino ndikwaambile nzi yebo omwana wazikonke zyangu?+ 3 Utamanini nguzu zyako kuli bamakaintu,+Nokuba kutobela nzila zinyonyoona bami.+ 4 Taceeleli kubami pe, akaka Lemueli,Ncobeni taceeleli kubami pe kunywa wainiNokuba kubaleli ikwaamba kuti, “Ino buli kuli bukoko bwangu?”+ 5 Kutegwa batanywi akuluba mulawo uubikkidweAlimwi akusinkilila bantu bapengede kuti batacitilwi nzyobeelede. 6 Amubape bukoko aabo balaafwaafwi kufwa+Alimwi amubape waini aabo bapengede mumoyo.*+ 7 Abanywe kuti balube bucete bwabo;Bataayeeyi limbi mapenzi aabo. 8 Kobaambilila aabo batakonzyi kwaambaula;Kobaiminina kuti bacitilwe nzyobeelede aabo boonse balaafwaafwi kufwa.+ 9 Koambaula, ubeteke cabululami;Bantu bapengede alimwi abacete kobaiminina kuti bacitilwe nzyobeelede.*+ א [Aleph] 10 Ino nguni uukonzya kujana mukaintu uulomene?*+ Uladula kapati kwiinda mabwe mayandisi aamulwizi. ב [Beth] 11 Mulumaakwe ulamusyoma amoyo woonse,Alimwi kunyina cintu cibotu ncabulide mulinguwe. ג [Gimel] 12 Mazuba oonse aabuumi bwakwe mukaintu ooyuUcitila mulumaakwe zintu zibotu kutali zibi. ד [Daleth] 13 Ulalijanina boya bwambelele amilembo miteteete;Ulakkomana kubeleka amaanza aakwe.+ ה [He] 14 Uli mbuli mato aasimakwebo,+Ulaleta zyakulya zyakwe kuzwa kulamfwu. ו [Waw] 15 Ulabuka kakucisiya,Akupa bamuŋanda yakwe cakulyaAlimwi akwaabila babelesi bakwe basimbi zyaabilo.+ ז [Zayin] 16 Ulayeeya zyakujana muunda mpoonya ulawuula;Ulasyanga muunda wamisaansa kubelesya nguzu zyakwe.* ח [Heth] 17 Ulalibambila kubeleka canguzu,*+Alimwi ulayumya maanza aakwe. ט [Teth] 18 Ubona kuti makwebo aakwe aleta mpindu;Lambe lyakwe talizimi pe masiku. י [Yod] 19 Maanza aakwe alajata kasamu kazambailidwe ntali,Alimwi maanza aakwe alajata kasamu kakusumya.+ כ [Kaph] 20 Ulatambika janza lyakwe kumuntu uupengede,Alimwi ulavwungulula maanza aakwe kubacete.+ ל [Lamed] 21 Talibiliki kuti bamuŋanda yakwe balaandwa mpeyo akaambo kacaanda,Nkaambo boonse bamuŋanda yakwe basamide zisani zikasaala.* מ [Mem] 22 Ulalisumina zivwumbyo zyabulo. Zisani zyakwe nzyamilembo miteteete alimwi nzyaboya bwambelele zyacisombo. נ [Nun] 23 Mulumaakwe ulizyibidwe kapati kumilyango yamunzi,+Ooko nkwakkala antoomwe abapati bamucisi. ס [Samekh] 24 Ulasuma akusambala zisani zyamilembo miteteete*Alimwi ulasambala ntambo zyakulyaanga mucibuno kuli basimakwebo. ע [Ayin] 25 Usamide nguzu abulemu,Alimwi tayoowi ziboola kumbele.* פ [Pe] 26 Waambaula cabusongo najalula mulomo wakwe;+Mulawo waluzyalo* uli amulaka wakwe. צ [Tsade] 27 Ulalangilila kubona mbozyeenda zintu muŋanda yakwe,Alimwi talyi cakulya cabutolo.+ ק [Qoph] 28 Bana bakwe balanyamuka akumulumbaizya;Mulumaakwe awalo ulanyamuka akumutembaula. ר [Resh] 29 Kuli bamakaintu banji balomene,*Pele yebo, inzya yebo ulabainda boonse. ש [Shin] 30 Kweebeka kulakonzya kweena, akubota ciwa kulakonzya kumana,*+Pele mukaintu uuyoowa Jehova ngonguwe uulumbaizyigwa.+ ת [Taw] 31 Amumupe bulumbu bwazintu nzyacita,*+Alimwi milimo yakwe aimutembaule kumilyango yamunzi.+\n^ Naa “balaamyoyo iicisa.”\n^ Naa “kobabetekela twaambo twabo.”\n^ Naa “uuli kabotu.”\n^ Naa “zintu nzyajana.” Mu Chihebrayo, “kuzwa kumicelo yamaanza aakwe.”\n^ Mu Chihebrayo, “Ulalyaanga mutusolo anguzu.”\n^ Mu Chihebrayo, “bailikizya zisani.”\n^ Naa “zisani zyamukati.”\n^ Naa “ulaseka buzuba bwakumbele.”\n^ Naa “Malailile aapegwa caluyando; Mulawo waluyando lutamani.”\n^ Naa “bali kabotu.”\n^ Naa “nkwabuyo.”\n^ Mu Chihebrayo, “Amumupe micelo yamaanza aakwe.”


Makani aamu Bbaibbele: Pita Wamuswaya Koneliyo - Kkeyala yaa Intaneti ya Bakamboni ba Jehova\nOOYO ngu Pita mwaapositolo wiimvwi waawa, aabo baimvwi kunze lyakwe mbeenzyinyina bamwi. Pele ino nkaambo nzi muntu ooyu ncamufwugamina Pita? Hena uleelede kucita boobo? Alimwi hena ulimuzyi?\nMuntu ooyu ngu Koneliyo. Mupati wabasikalumamba wabana Loma. Koneliyo tamuzyi Pita, pele wakaambilwa kuti akamutambe Pita. Atubone eeci mbocakatalika.\nBasikwiiya ba Jesu bakutaanguna bakali ba Juda, pele Koneliyo tali mu Juda. Pele ulamuyanda Leza, ulapaila kuli nguwe akucitila bantu zintu zinji zibotu. Buzuba bumwi kumazuba kwakaboola mungelo kuli nguwe wati: ‘Leza wakukkomanina, aboobo ulaivwiila mipailo yako yoonse. Tuma bantu baunke bakaite muntu uutegwa Pita. Ukkala mu Jopa muŋanda ya Saimoni uukkala munsi aalwizi.’\nCakutasowa ciindi Koneliyo watuma bantu kwaakwiita Pita. Buzuba bwakaccilila, bantu kabayanda kusika ku Jopa, bajana Pita ulikkede aciluli cisasabede caŋanda ya Saimoni. Kali aciluli, Leza wapa kuti Pita mumizeezo abone mulembo mupati uuzwa kujulu. Mumulembo kuli banyama bamisyobo-misyobo. Ikweelana amulawo wa Leza, banyama aaba tiibakali kusalala kulya pe, pele ijwi lyati: ‘Pita, nyamuka. Jaya ulye!’\nPita waingula wati: ‘Peepe! Taku nindakalide cintu citasalali.’ Pele jwi lyaambila Pita kuti: ‘Koleka kwaamba kuti tacisalali Leza ncaamba kuti cilasalala.’ Kwaziindi zyotatwe eeci cacitika. Pita kaciyeeya ncocaamba, bantu mbaatuma Koneliyo basika amunzi kumane babuzya naa nkwali Pita.\nPita waseluka wati: ‘Ndendime muntu ngomulangaula. Nkaambo nzi ncomundiyandila?’ Bantu nibapandulula kuti mungelo wakaambila Koneliyo kuti akamutambe Pita nkwazwa, eelyo Pita wazumina kuunka ambabo. Buce Pita abeenzyinyina baunka kwaakuswaya Koneliyo ku Kaisaleya.\nKoneliyo waleta bamukowa wakwe abeenzyinyina beni-beni. Asike Pita, Koneliyo wamutambula camaanza obilo. Wafwugama kumaulu aa Pita mbuli mbobona aawa. Kumane Pita wati: ‘Nyamuka, andime ndili muntu buyo.’ Masimpe Bbaibbele litondezya kuti tacili kabotu kufwugamina muntu akumukomba. Tweelede kukomba buyo Jehova.\nLino Pita wakambauka kuli baabo babungenyi. Pita wati: ‘Ndabona kuti Leza ulatambula bantu boonse bamuyanda kumubelekela.’ Kacaambaula, Leza watumizya muuya wakwe uusalala, eelyo bantu batalika kwaambaula mumilaka iindenyi-indenyi. Eeci cabalamya basikwiiya ba Juda baboola a Pita, nkaambo bali kuyeeya kuti Leza utambula buyo ba Juda. Aboobo eeci cibayiisya kuti Leza talangi musyobo uumwi wabantu kuti mubotu kwiinda wabamwi, alimwi talangi kuti musyobo uumwi nguuyandika kapati kuli Leza kwiinda musyobo uumwi. Hena eeci tacili cintu cibotu kuli ndiswe toonse kuti katuciyeeya?\nMilimo 10:1-48; 11:1-18; Ciyubunuzyo 19:10.\nNgwani muntu ooyu uufwugemi acifwanikiso?\nNcinzi mungelo ncaamba kuli Koneliyo?\nNcinzi Leza ncaakapa kuti Pita abone naakali aciluli caŋanda ya Saimoni mu Jopa?\nNkaambo nzi Pita ncaamwaambila Koneliyo kuti teelede kumufwugamina akumukomba?\nNkaambo nzi ncibalamwa basikwiiya bana Juda mbocili limwi a Pita?\nNciiyo nzi ciyandika ncotweelede kwiiya kuli Pita kukuswaya kwakwe kuli Koneliyo?\nBala Milimo 10:1-48, Ci.\nIno majwi aa Pita aajanika ku Milimo 10:42 atondezya nzi kujatikizya mulimo wakukambauka makani mabotu aa Bwami? (Mt. 28:19; Maako 13:10; Mili. 1:8)\nBala Milimo 11:1-18.\nMbube nzi Pita mbwaakatondezya ciindi makanze aa Jehova kujatikizya Bamasi naakalibonya, alimwi mbuti mbotukonzya kwiiya cikozyanyo cakwe? (Mili. 11:17, 18; 2 Kor. 10:5; Ef. 5:17)


AMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Oromo Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\n“Ikuti naa kwasiya, beenzuma bakali kundisindikila amaulu kuya kuŋanda. Pele bumwi busiku ndakalikatede kapati cakuti ndakabbukiŋa buyo takisi.\n“Namutekenya kunyina naakanditola kuŋanda pe. Muciindi caboobo, wakanditola musyokwe, mwalo mwaakasola kuti andijate. Ndakakwiila canguzu, mpoonya wakandilekezya. Ciindi naakatiindijate alimwi, ndakakwiila akutija.\n“Kaindi ndakali kulibuzya kuti, ‘Mbuti kukwiila mbokukonzya kugwasya?’ Pele lino ndakazyiba kuti kulagwasya!”—Oobu mbwakaamba KARIN. *\nMUZISI zinji bugwebenga bulidumide kapati. Mucikozyanyo, mubetesi wamucisi cimwi wakaamba kuti: “Cuusisya ncakuti muntu uuli woonse uyoojatikizyigwa.” Mumasena aamwi, bugwebenga inga kabutadumide pe. Nokuba boobo, tacigwasyi pe kuliiba, nkaambo kucita boobo kulakonzya kumubikka muntenda.\nKufwumbwa naa mukkala mubusena bugwebenga mobudumide naa pe, mbuti mbomukonzya kulikwabilila amukwasyi wanu? Nzila imwi iinga yamugwasya nkutobela lulayo lwamu Bbaibbele lwakuti: “Muntu uucenjede, abona mapenzi, ulayuba, pele bataiyide balaindilila aboobo balapenga.” (Tusimpi 22:3) Basilikani balabakulwaizya bantu kujanina limwi nzila zyakulikwabilila kutegwa batakanjili muntenda.\nKulicisa alimwi akusweekelwa zyintu taali ngamapenzi buyo aaboola akaambo kabugwebenga. Bantu banji bacitikilwa ntenda eezyi balaciswa bulwazi bwamumizeezo alimwi akutyompwa kapati. Aboobo, cilayandika kapati kubona ncotukonzya kucita kutegwa tulikwabilile. Kujatikizya kaambo aaka, atulange-lange mbotukonzya kulikwabilila kubugwebenga bone oobu mbuli: kubba munzila yabugwebenga, kutundulula bamakaintu, kubba kwiinda mukubelesya Intaneti, kubba kwiinda mukubelesya mapepa aakubeja.\nKUBBA MUNZILA YABUGWEBENGA\nIno ncinzi? Ooku nkubelesya nguzu naa kulwana buya kutegwa muntu abbe.\nMbuti mbokubajatikizya bantu? Nibakamana kubbidwa bantu banji ku Britain, mubetesi umwi wakajana kuti nokuba kuti aabo bakabbidwa tiibakalicisa, pele bakapenga kapati mumizeezo. Wakaamba kuti: “Banabunji baamba kuti bajisi penzi lyakulibilika akuba aacilabila, alimwi akuti milimo yabo yabuzuba abuzuba ilijatikizyidwe kapati akaambo kapenzi ndilyonya eeli.”\nNcinzi ncomukonzya kucita?\nIbabbi balicenjede, aboobo amucenjele kujatikizya zyintu zimuzingulikide\nAmucenjele. Ibabbi balicenjede. Balayandisya kubba aciindi ncomutayeeyeli. Aboobo amubikkile maano kubantu bamulangilila, amuzizyibe zyintu zimuzingulukide, alimwi mweelede kupakamana kapati naa kubikkila maano kwiinda mukutabelesya misamu iikola naa kutaciindizya kunywa bukoko. Encyclopedia yaamba zyanseba yakati: “Ciindi muntu nanywa bukoko naa kubelesya misamu iikola,” cilamuyumina “kuyeeya kabotu alimwi akubona zyintu zikonzya kuleta ntenda.”\nAmuzikwabilile zyintu zyanu. Amuukkiye mootokala wanu alimwi amuzikkiye zijazyo amawindo aaŋanda yanu. Mutanoonjizyi muntu ngomutazyi kabotu muŋanda yanu. Mutanoobikki zyintu antangalala. Lugwalo lwa Tusimpi 11:2 lwaamba kuti: “Babombumyoyo mbebajisi busongo.” Babbi, balo babikkilizya abana basikwiingaila, bayandisya kubba mafooni, makkompyuta aadula alimwi akubbida bantu basama ninga zidula.\nAmwaatobele malailile. “Inzila yamufubafuba ililuleme mumeso aakwe mwini, pele oyo uuswiilila lulayo musongo.” (Tusimpi 12:15) Kuti kamuli mulweendo, amwaatobele malailile aabantu bazyi mbokubede kubusena ooko. Balakonzya kumwaambila masena ngomweelede kweeleba alimwi ambomukonzya kulikwabilila.\nIno ncinzi? Takuli buyo kujata bamakaintu, pele kulabikkilizya akujatauka bamakaintu, akubasinikizya koonana ambabo kwiinda mukubakonga.\nMbuti mbokubajatikizya bantu? Muntu umwi wakajatwa kale upandulula kuti: “Cuusisya ncakuti tacicisizyi buyo moyo ciindi notundululwa, pele cilakkalilila mumizeezo kwaciindi cilamfwu alimwi cilakonzya kukupa kutyompwa mubuumi. Alimwi cilakonzya kubanyonganya banamukwasyi.” Masimpe ngakuti, sikutundululwa tali nguwe uuli aamulandu. Pele sikutundulula nguuli aamulandu.\nMutanooakazyi manjezeezya aanu. Bamucibeela cabasilikani ku North Carolina, U.S.A bacenjezya kuti: “Ikuti kamutalimvwi kwaanguluka naa kuti kumoyo kwanu kakusiya ciindi nomuli amuntu umwi naa abusena bumwi, cili kabotu kuzwa. Mutalekeli muntu uuli woonse kumusinikizya kuzumanana kucita cintu ncaatamuzumizyi manjeezyeezya aanu.”\nAmubikkile maano; amube basicamba. Basikutundulula bamakaintu bayandaula ciindi cibotu ncobakonzya kucita oobo. Aboobo, amubikkile maano alimwi amupakamane.\nAmubweze ntaamu cakufwambaana. Amukwiile. (Deuteronomo 22:25-27) Amutije naa kubweza ntaamu iili yoonse. Ikuti kacikonzyeka, amutijile kubusena nkomukonzya kujana lugwasyo alimwi akutumina basilikani luwaile. *\nKUBBA KWIINDA MUKUBELESYA INTANETI\nIno ncinzi? Ooku nkubba kucitilwa aa Intaneti. Kubikkilizya kutatela mitelo, kubelesya tukkaadi twakubbanki tutali twabo, kubweza mali aabantu kakunyina kutuma zyintu nzyobasambala, alimwi akutambula mali ngobatabelekela. Alimwi cilabikkilizya akucita makwebo munzila yabumpelenge alimwi akucengeezya kusambala zyintu aa Intaneti.\nMbuti mbokubajatikizya bantu? Kupa kuti aabo babbidwa alimwi abantu boonse mucisi basweekelwe mali manji kapati. Amubone cikozyanyo eeci. Ba Sandra bakatambula kagwalo a Intaneti nkobakali kuyeeyela kuti kakazwa kubbanki kubalomba kuti balembe makani aamwi aajatikizya akkaunti yabo. Nikwakainda buyo maminiti masyoonto kuzwa nibakaatuma makani aayo, bakagambwa kubona kuti mali aasika ku $4,000 (U.S.) akalonzyegwa kuzwa muakkaunti yabo kuya muakkaunti yakubbanki iitazizilwe. Mpoonya ba Sandra bakazyiba kuti babbidwa.\nAmucenjele! Muteenwi ama Website aalibonya mbuli kuti alakonzya kumugwasya, alimwi amuzyibe kuti bakubbanki nkomujisi akkauti tabakonzyi kumulomba kuti mubalembele a Intaneti makani aamaseseke aajatikizya ndinywe. Kamutanaula zyintu naa kucita makwebo aa Intaneti, mweelede kusaanguna kwiizyiba kabotu kkampani eeyo. Lugwalo lwa Tusimpi 14:15, lwaamba kuti: “Uuongelezeka ulazuminina makani oonse, pele muntu uucenjede ulayeeya kabotu kweenda kwakwe.” Alimwi mweelede kwaacenjelela makkampani aali muzisi zimbi. Nkaambo kuti kwabbuka penzi, cilakonzya kumukatazya kulimana.\nMweelede kwiilanga-langa kkampani alimwi amilimo yanjiyo. Amulibuzye kuti: ‘Ino kkampani eeyi ijanika kuli? Sena fooni namba yakkampani eeyi njamasimpe? Sena ikuti naa ndaula zyintu, ndilabbadela amali aayungizyidwe amuulo wazyintu eezyo? Ino zyintu nzindaula ziyootumwa lili? Ikuti naa tiindazikkomanina, sena inga bazumina kuti ndizipilusye?’\nAmucenjele kuti naa zyintu nzyobamusyomezya ziboneka kabotu kapati kwiinda mbomuyeeyela. Balyato alimwi abaabo bayandisya kujana mpindu muzyintu nzyobatakabelekela mbambabo babbidwa kapati aa Intaneti. Kakole kalakonzya kubikkilizya kusyomezyegwa mali manji kumulimo uutayi koomoonga, akumukweletesya mali nokuba kuti tamujisi bulangizi bwakuti mulakonzya kwaabbadela. Bamukabunga ka U.S. Federal Trade Commission, (FTC) bakaamba kuti: “Mweelede kusaanguna kulanga-langa mulawo ncowaamba kujatikizya makwebo aayo ngomuyanda kutalika. Kuti naa mpindu njobamwaambila kuti mulakonzya kujana kailibonya kukomena kapati kwiinda mboyeelede kuba, ntenda yakubbidwa nimpati. Tamweelede kulekela basimakwebo kumusinikizya kutalika makwebo kamutanaizyiba kabotu milawo iijatikizya makwebo aayo.”\nKUBELESYA ZYINA LYAMUNTU UUMBI\nIno ncinzi? Eeci cibikkilizya kucita bumpelenge kwiinda mukubelesya zyina lyamuntu uumbi.\nMbuti mbokubajatikizya bantu? Babbi balakonzya kubelesya zyina lyanu kutegwa bapegwe tukkaadi twakubbanki naa zikwelete naa kujalula maakkaunti mapya. Balakonzya kukweleta mali muzyina lyanu. Nokuba kuti mwacibbadela cikwelete eeco, zyina lyanu kubbanki lilakonzya kubija. Umwi muntu wakabbidwa kale wakaamba kuti: “Kubija zyina akaambo kacikwelete kulakonzya kunyonganya zyintu zyoonse, eeci cilainda kubija kwiinda kubbidwa mali.”\nAmwaasise makani aanu aamaseseke. Kuti naa kamuyobweda mali kubbanki naa kuula zyintu a Intaneti, kamucinca-cinca password njomubelesya, kwaambisya kuti kamubelesya makkompyuta aabelesyegwa abantu banji. Mbubwenya mbokwaambwa kale, amwaacenjelele magwalo aa Intaneti aamulomba kuti mutume makani aanu aamaseseke.\nBabbi tababelesyi buyo makkompyuta. Balakonzya kusola nzila iili yoonse njobakonzya kutegwa baabone mapepa aanu aajisi makani aamaseseke, mbuli malisiiti aakubbanki, tukkaadi twakubbanki, kabbuku kamaccekki, alimwi amapepa amwi aajisi manamba aamaseseke. Aboobo, amwaabambe kabotu mapepa aaya, alimwi mweelede kwaazapaula kamutanaasowa. Alimwi kuti mwajana kuti pepa lyanu lyasweeka, cakufwambaana mweelede kuzyibya basilikani.\nAmwaazyibe mali ngomubikka angomugwisya muakkaunti yanu. Bamukabunga ka FTC bakaamba kuti: “Kucenjezyegwa kujatikizya bantu babba kwiinda mukubelesya makani aatali aabo kulagwasya kapati.” Alimwi bakayungizya kuti: “Kufwambaana kumuzyiba muntu uubba munzila iili boobu kulakonzya kugwasya kapati.” Aboobo, lyoonse kamwaalanga-langa maakkaunti aanu, alimwi akubona naa kuli mali aakagwisyigwa ngomutazyi kabotu. Kuti kacikonzyeka, inga mwabweza lipooti yaakkaunti, akubona bweende bwamali.\nMasimpe ngakuti, munyika mazuba aano bantu boonse balakonzya kubbidwa. Nobaba baabo balibonya kuti tabakonzyi kubbidwa, abalo balabbidwa. Akaambo kaceeci, lyoonse tweelede kumvwa alimwi akubutobela busongo bwamu Bbaibbele. “Utabusowi, lino buyookubamba; kobuyandisya, lino buyookutabilila.” (Tusimpi 4:6) Cikkomanisya ncakuti, Bbaibbele lisyomezya kuti bugwebenga buyoomana.\nLino-lino, Bugwebenga Buyoomana\nNkaambo nzi ncotukonzya kuba masimpe kuti Leza uyoobumana bugwebenga? Amulange-lange twaambo ootu tutobela:\nLeza ulayanda kubumana bugwebenga. “Mebo nde-Jehova ndayandisya lubeta lubotu, ndasula kubba abubi.”—Isaya 61:8.\nUlijisi nguzu zyakumana bugwebenga. “Ulimaninide munguzu, uliluleme mukubeteka.”—Jobu 37:23.\nWasyomezya kunyonyoona basizibi alimwi akukwabilila balulami. “Nkaambo basizibi balanyonyooka.” “Balulami bayookona nyika, bayookala alinjiyo lyoonse.”—Intembauzyo 37:9, 29.\nWasyomezya nyika mpya yaluumuno kubantu bakwe basyomeka. “Babombemyoyo bayoovuba nyika, bayookondwa muluumuno lunji.”—Intembauzyo 37:11.\nSena majwi aaya alamukkomanisya? Kuti kacili boobu, amujane ciindi cakubala Bbaibbele kutegwa mwiiye makanze aa Leza kujatikizya bantu. Kunyina bbuku limbi lijisi majwi aabusongo bugwasya boobu. Alimwi kunyina bbuku limbi likonzya kutupa bulangizi bwini-bwini bwakuti bugwebenga buyoomana. *\nLeza usyomezya nyika mpya, mwalo mutakabi bugwebenga\n^ munc. 5 Mazyina acincwa.\n^ munc. 22 Bantu banji bakajatwa kale, bakajatwa abantu mbobazyi. Kuti kamuyanda makani aayungizyidwe amubone mubbuku lya Questions Young People Ask—Answers That Work, Volume 1 apeeji 228, amutwe wakuti “How Can I Protect Myself From Sexual Predators?” Eeli bbuku lilajanika a Website ya www.jw.org.\n^ munc. 44 Kuti kamuyanda makani aambi aajatikizya njiisyo zyamu Bbaibbele mulakonzya kwaajana mubbuku lyakuti Ino Ncinzi Cini Bbaibbele Ncoliyiisya? Bakamboni ba Jehova balakonzya kumupa bbuku eeli kakunyina kumubbadelesya alimwi mulakonzya kulibala a Web site ya www.jw.org.


Pulogilamu yaMuswaangano waBuumi Amulimu Wesu YamuMarch 26–April 1, 2018 Iijanika aJW\nLwiimbo 143 Ankombyo\n“Amulangile”: (10 min.)\nMt 25:1-6—Basimbi balimusanu bachenjede abalimusanu bafuba-fuba bakaya kuyootambula sibwiinga\nMt 25:7-10—Basimbi bafuba-fuba teebakaliwo sibwiinga naakasika\nMt 25:11, 12—Basimbi bachenjede mbabo bakanjilaawe mupobwe lyamuchado\nMt 25:31-33—Kujana mwachipandulula biyeni chikozyano chambelele ampongo? (w15 3/15 27 ¶7)\nMt 25:40—Kujana twabagwasilizya biyeni maKristu bananikidwe? (w09 10/15 16 ¶16-18)\nKubala Bbayibbele: (4 min. naa kutasika aawo) Mt 25:1-23\nKubweeda Kwachibili: (3 min. naa kutasika aawo) Belesya chikozyano chili muzikozyano zyakwaambuuzyania. Tamba muntu kuChiyubulusyo.\nKubweeda Kwachitatu: (3 min. naa kutasika aawo) Belesya lugwalo nduyanda mpawo umupe bbuku ndimunooyiya.\nNkani: (6 min. naa kutasika aawo) w15 3/15 27 ¶7-10—Mutwe: Chikozyano Chambelele Ampongo Chitondeezya Biyeni Kuti Mulimu Wakukambawuka Ulayandikana?\n“Kuyungizya Luzibo Lwesu Mumulimu Wakukambawuka—Kuyiisya Bantu Mbitwiiyaabo Bbayibbele Kulibambila Chiiyo”: (10 min.) Kwaambuuzyania. Amweebele kavidiyo katondeezya sikupupulula kalikugwasya muntu ngwayiyaawe Bbayibbele kulibambila chiiyo. Kumbila baswiilizi baambe zimwi nzila nzibabelesya chiindi nibagwasya bantu mbibayiyaabo Bbayibbele kulibambila chiiyo.\nAtubatambule Beenzu: (5 min.) Nkani ijanika muKabbuku Kamuswaangano Wabuumi Amulimu Wesu kamuMarch 2016. Wamba zibotu nzimwakajana muchiindi chaChiyubulusyo chamunyaka wayinda. Alubo wamba makani aali atala amilyango yakunjilila ayakuzwida, busena bwakupaka moota, nzibeelede kuchenjelela azimwi zyeelede kuchitwa mubuzuba bwaChiyubulusyo chinooli mu31 March.\nChiiyo chaBbayibbele chaMbungano: (30 min.) lv Chaandaano 5 ¶16-23\nLwiimbo 79 Ankombyo\nPulogilamu yaMuswaangano waBuumi Bwesu bwachiKristu Amulimu Wesu yamuMarch 26–April 1, 2018


Ciyubunuzyo 12 | Bbaibbele lili a Intaneti | Bbaibbele lya Busanduluzi Bwanyika Mpya\nMukaintu, mwana musankwa, asimwaaba (1-6)\nMikayeli walwana simwaaba (7-12)\nSimwaaba wawaalwa anyika (9)\nDiabolosi ulizyi kuti ujisi buyo kaindi kaniini (12)\nSimwaaba wapenzya mukaintu (13-17)\n12 Mpoonya kwakalibonya citondezyo cipati kujulu: Imukaintu+ wakasamide zuba, kunsi aamaulu aakwe kwakali mwezi, kumutwe wakwe kwakali musini wanyenyeezi izili 12, 2 alimwi wakalimitide. Lino wakali kulila kapati akaambo kakumyongwa alimwi akupenga naakali kuyanda kutumbuka. 3 Alimwi kwakalibonya citondezyo acimbi kujulu. Amubone! Kwakali simwaaba mupati uusalala pyu mbuli mulilo,+ uujisi mitwe iili ciloba ameja aali kkumi eelyo kumitwe yakwe kwakali misini iili ciloba; 4 alimwi mucila wakwe wakali kukwelelezya cibeela catatu canyenyeezi+ zyakujulu, eelyo wakaziwaala ansi, anyika.+ Mpoonya simwaaba ooyo wakazumanana kumwiimina kumbele mukaintu+ ooyo iwakali afwaafwi kutumbuka, ikutegwa mbwatiitumbukile buyo, amumene buumbulu mwanaakwe. 5 Lino mukaintu ooyo wakatumbuka mwana musankwa,+ imulombe, ooyo uuyakweembela masi oonse ankoli yabutale.+ Mpoonya mwanaakwe ooyo wakakwempelwa kuli Leza akucuuno cakwe cabwami. 6 Lino mukaintu ooyo wakatijila munkanda, ooko nkwajisi busena mbwaakamubambila Leza, eelyo ooko bakali kuyoomusanina kwamazuba aali 1,260.+ 7 Lino kwakabuka nkondo kujulu: Mikayeli*+ abangelo bakwe bakalwana simwaaba, awalo simwaaba abangelo bakwe wakalwana 8 pele tiibakazunda pe,* alimwi tiibakacijisi busena kujulu. 9 Aboobo wakawaalwa ansi simwaaba ooyo mupati,+ imuzoka ooyo wakaindi,+ uutegwa Diabolosi+ a Saatani,+ ooyo weena nyika yoonse;+ wakawaalwa ansi, anyika,+ abalo bangelo bakwe bakawaalwa ansi antoomwe anguwe. 10 Ndakamvwa jwi pati kujulu kalyaamba kuti: “Lino kwaba lufwutuko,+ nguzu, Bwami bwa Leza wesu+ alimwi abweendelezi bwa Kristo wakwe, nkaambo sikutamikizya bakwesu twaambo wawaalwa ansi, ooyo uubatamikizya twaambo isyikati amasiku kumbele lya Leza wesu!+ 11 Lino bakamuzunda+ akaambo kabulowa bwa Mwanaambelele+ alimwi akaambo kajwi ndibakali kucitila bumboni,+ alimwi tiibakayandisya buumi bwabo+ noliba leelyo nobakali kulangana alufwu. 12 Akaambo kaceeci amusekelele, nywebo nomajulu andinywe nomukkala mulingawo! Maawe kunyika alimwi akulwizi,+ nkaambo Diabolosi wamuselukila abukali bupati, mbwaanga ulizyi kuti ujisi buyo kaindi kaniini.”+ 13 Lino simwaaba naakabona kuti wawaalwa ansi, anyika,+ wakapenzya mukaintu+ iwakatumbuka mwana musankwa. 14 Pele mukaintu ooyo wakapegwa mababa obilo aasikwaze mupati,+ ikutegwa aulukile kunkanda kubusena bwakwe, ooko nkwayelede kuyoosaninwa kwaciindi comwe aziindi zyobilo acisela+ kali kule amuzoka.+ 15 Mpoonya muzoka wakaluka maanzi manji mbuli mulonga kumukaintu ooyo, ikutegwa mukaintu anywide mumulonga ooyo. 16 Pele nyika yakaboola kuti ivwune mukaintu ooyo, eelyo yakaasamuna mulomo wanjiyo akumena mulonga ooyo ngwaakaluka simwaaba. 17 Mpoonya simwaaba wakaindila kuba abukali kumukaintu ooyo, eelyo wakaunka kuyoolwana basyeede balunyungu lwamukaintu,+ aabo ibabamba milawo ya Leza alimwi ibajisi mulimo wakupa bumboni kujatikizya Jesu.+\n^ Nkokwaamba kuti “Nguni Uuli Mbuli Leza?”\n^ Naa ambweni, “pele wakazundwa [nkokuti, simwaaba].”


Jeremiya 30 | Bbaibbele lili a Intaneti | Bbaibbele lya Busanduluzi Bwanyika Mpya\nCisyomezyo cakupilusyigwa kucisi cabo alimwi akuponesyegwa (1-24)\n30 Ndeeli jwi lyakamusikila Jeremiya kuzwa kuli Jehova, kaliti: 2 “Mboobu mbwaamba Jehova Leza wa Israyeli, ‘Koalemba mubbuku majwi oonse ngondikwaambila. 3 Nkaambo “bona, mazuba alaboola,” mbwaamba Jehova, “eelyo ndiyoobunganya baange akati kabantu bangu ba Israyeli a Juda,”+ mbwaamba Jehova, “mpoonya ndiyoobapilusya kunyika njondakapede bamausyi, eelyo bayakwiikona alimwi.”’”+ 4 Ngaaya majwi Jehova ngaakaambila Israyeli a Juda. 5 Mboobu mbwaamba Jehova: “Twamvwa jwi lyabantu bazuzuma;Baliyoowede kapati, alimwi kunyina luumuno pe. 6 Amubuzye naa musankwa ulakonzya kutumbuka. Aboobo nkaambo nzi ncondibwene musankwa woonse singuzu kalijatide ada*Mbuli mukaintu uutumbuka?+ Nkaambo nzi masyu oonse ncaauside? 7 Maawe! Nkaambo buzuba oobo bulayoosya.*+ Kunyina bumbi buli mbuli mbubo,Nciindi camapenzi kuli Jakobo. Pele uyoofwutulwa kuzwa mumo.” 8 “Alimwi mubuzuba oobo,” mbwaamba Jehova wamakamu, “ndiyootyola joko lili munsingo yako azyalo zitolopo* zyako ndiyoozidunsula; aboobo beenzu* tabakamubelesyi* limbi mbuli muzike wabo. 9 Bayoobelekela Jehova Leza wabo alimwi a Davida mwami wabo, ooyo ngondiyoobabusyila.”+ 10 “Lino yebo Jakobo omubelesi wangu, utayoowi pe,” mbwaamba Jehova,“Alimwi utabi abukandu, O Israyeli.+ Nkaambo mebo ndiyookufwutula kuzwa kulamfwuAbana bako kuzwa kucisi nkobaangidwe.+ Jakobo uyoojokela, uyooliiba alimwi takanyonganizyigwi,Kunyina muntu naba omwe uuyoobayoosya.”+ 11 “Nkaambo ndilaanduwe,” mbwaamba Jehova, “kuti ndikufwutule. Pele ndiyooleta lunyonyooko akati kamasi oonse ooko nkondakakumwaila;+Nokuba boobo, yebo tandikakunyonyooni pe.+ Ndiyookululamika* cansaizi,Alimwi tandikakuleki buyo kakunyina kukusubula.”+ 12 Nkaambo mboobu mbwaamba Jehova: “Kunyina musamu uukonzya kuponya nguma yako.+ Cilonda cako tacisilikiki pe. 13 Kunyina uukukombelezyela kaambo kako,Kunyina nzila yakuponya cilonda cako. Kunyina musamu uukonzya kukusilika. 14 Boonse aabo bakuyanda kapati bakuluba.+ Tabacikuyandauli pe. Nkaambo ndakuuma mbuli mbwacita sinkondo,+Akukusubula mbuli mbwacita muntu silunya,Akaambo kakukomena kwamulandu wako alimwi azibi zyako zinji.+ 15 Ino nkaambo nzi ncolila akaambo kanguma yako? Kucisa nkomvwide takukonzyi kumanizyigwa pe! Akaambo kakukomena kwamulandu wako alimwi azibi zyako zinji+Ncindakucitila zintu eezyi. 16 Aboobo boonse aabo bakunyonyoona bayoonyonyoonwa,+Abalo basinkondonyoko boonse bayootolwa kabali baange.+ Aabo bakubbida zintu, abalo bayoobbidwa zintu,Alimwi boonse aabo bakusaala, abalo ndiyoobapa kusaalwa.”+ 17 “Pele ndiyookuponya alimwi akukusilika zilonda zyako,”+ mbwaamba Jehova,“Nokuba kuti bakali kukwaamba kuti uli muzandule, ategwa: ‘Ooyu ngo Ziyoni, uutayandaulwi amuntu uuli woonse.’”+ 18 Mboobu mbwaamba Jehova: “Amubone ndilabunganya baange akati kabantu ba Jakobo+ ibakkala mumatente,Alimwi ndiyoozifwida lubomba zilawo zyakwe. Munzi ooyu uyooyakululwa acitantaala canguwo,+Ayalo ngazi iikwabilidwe iyakwiima abusena bwanjiyo bweelede. 19 Kulimbabo kuyoozwa majwi aakulumba alimwi akuyobeka kwabantu baseka.+ Ndiyoobavwuzya, eelyo tabakaceyi pe;+Ndiyoopa kuti bavwule kapati,*Eelyo tabakabi kabunga kasyoonto ikatabalwi.+ 20 Bana bakwe bayooba mbuli kuciindi cakaindi,Ayalo mbungano yakwe iyookkazikizyigwa kumbele lyangu.+ Ndiyoobasubula boonse bamupenzya.+ 21 Muntu wakwe uulemekwa unooli umwi wamukowa wakwe,Alimwi muleli wakwe uyoozwa mulinguwe. Ndiyoomupa kuti aswene afwaafwi, eelyo uyooboola kulindime.” “Nkaambo nocatali boobo, ino nguni uukonzya kusola* kuboola kulindime?” mbwaamba Jehova. 22 “Eelyo nywebo muyooba bantu bangu,+ andime ndiyooba Leza wanu.”+ 23 Amubone! Iguwo lya Jehova liyoobbubbula cabukali,+Iguwo pati kapati liyoozinguluka amitwe yabantu babi. 24 Bukali bwa Jehova buvwilima mbuli mulilo tabukamani peKusikila mane akacite alimwi akuzuzikizya makanze ngajisi mumoyo wakwe.+ Kumazuba aakumamanino nywebo muyakwaamvwisya makani aaya.+\n^ Naa “mucibuno.”\n^ Mu Chihebrayo, “mbupati.”\n^ Mu Chihebrayo, “zyaanzyo.”\n^ Naa “bamuzwakule.”\n^ Naa “tabakababelesyi.”\n^ Naa “Ndiyookulaya.”\n^ Naa ambweni, “balemekwe.”\n^ Mu Chihebrayo, “kupa moyo wakwe kauli cisyomezyo.”


1 Bakorinto 10:13—Sena Leza Usalilalimwi Masunko Ayootusikila?\nNgazi Yamulindizi—Yakwiiya | February 2017\nAMUBALE MU Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMwaapostolo Paulo wakalemba kuti Jehova “takamulekeli kuti musunkwe kwiinda nguzu zyanu pe.” (1Kor. 10:13) Sena eeci caamba kuti Jehova usalila limwi masunko ngotukonzya kuzunda alimwi akutusalila masunko aayelede kutusikila?\nAmulange-lange mbotukonzya kujatikizyigwa akaambo kakuyeeya kuli boobu. Mukwesu umwi iwakajisi mwana wakalijaya wakabuzya kuti: ‘Sena Jehova wakasalila limwi kuti mebo abakaintu bangu tulakonzya kuliyumya akaambo kulufwu lwamwaneesu? Sena cakacitika akaambo kakuti Leza wakazyibila limwi kuti inga twaliyumya?’ Sena kuli kaambo ikamvwika kakonzya kutupa kusyoma kuti Jehova weendelezya zintu mubuumi bwesu munzila eeyi?\nKulanga-langa majwi a Paulo aalembedwe kulugwalo lwa 1 Bakorinto 10:13 kutusololela kukaambo aaka: Kunyina kaambo kamu Magwalo katupa kusyoma kuti Jehova ulazyiba kakucili kooko zintu nzyotukonzya kuliyumya mpoonya kweelana ambwaazibona zintu, ulasala masunko aayelede kutusikila. Atulange-lange twaambo tone ncotukonzya kwaambila boobu.\nCakusaanguna, Jehova wakapa bantu cipego calwaanguluko lwakulisalila. Uyanda kuti katulisalila zintu mubuumi. (Dt. 30:19, 20; Jos. 24:15) Ikuti twasala nzila iili kabotu, inga twalanga kuli Jehova kutegwa atusololele munzila eeyo. (Tus. 16:9) Pele ikuti naa twasala nzila iitali kabotu, tuyakuyaanya mapenzi. (Gal. 6:7) Ikuti Jehova naali kutusalila masunko aayelede kutusikila, sena ooko inga takubi kunyonganya cipego calwaanguluko lwakulisalila?\nCabili, Jehova tatukwabilili ‘kuziindi zyamapenzi akucitikilwa zintu zitalangilwi.’ (Muk. 9:11) Ntenda zitaambiki ambweni izikonzya kupa kuti kube mapenzi mapati, zilakonzya kucitika akaambo kakuti tulakonzya kujanika kubusena buteelede aciiindi citeelede. Jesu wakaamba kujatikizya bantu ibali 18 ibakafwa muntenda ciindi ngazi noyakabawida, alimwi wakaamba kuti aaba bantu tiibakafwa akaambo kakuyanda kwa Leza. (Lk. 13:1-5) Sena takuli kutayeeya kabotu ikuyeeya kuti Leza ulakonzya kulangila limwi bantu beelede kupona alimwi abeelede kufwa akaambo kazintu zicitika cakutalangilwa?\nCatatu, umwi aumwi wesu ulijatikizyidwe mumakani aakusyomeka. Amuyeeye kuti Saatani wakakudooneka kusyomeka kwabaabo babelekela Jehova, kaamba kuti inga tatukonzyi kuzumanana kusyomeka kuli Jehova ikuti twasikilwa mapenzi. (Job. 1:9-11; 2:4; Ciy. 12:10) Ikuti Jehova naali kutukwabilila kuzwa kumasunko aamwi akaambo kakuti wakaabona kuti mapati kapati cakuti tatukonzyi kuliyumya, tee ooko nokwali kuzuminizya kaambo kaa Saatani kakuti bantu babelekela Leza akaambo kakuti ulabacitila zintu zibotu?\nCane, Jehova tayandiki kuzyiba zintu zyoonse izitucitikila. Muzeezo wakuti Leza usalila limwi masunko ayootusikila utondezya kuti weelede kuzyiba zyoonse ziyootucitikila kumbele. Pele muzeezo uli boobu tauli wamu Magwalo pe. Leza masimpe ulakonzya kuzyiba zyakumbele. (Is. 46:10) Pele Bbaibbele litondezya kuti ulasala caboola kukuzyiba zintu ziyoocitika kumbele. (Matl. 18:20, 21; 22:12) Aboobo uzibelesya kabotu nguzu zyakwe zyakuzyibila limwi zintu zyakumbele kwiinda mukulemeka lwaanguluko lwesu lwakulisalila. Sena eeci tacili ncico ncotunga twalangila kuli Leza walo uulemeka lwaanguluko lwesu alimwi uutondezya lyoonse bube bwakwe munzila iilondokede?—Dt. 32:4; 2Kor. 3:17.\nAboobo, ino mbuti mbotukonzya kwaamvwisya majwi aa Paulo aakuti: “Leza . . . takamulekeli kuti musunkwe kwiinda nguzu zyanu”? Aawa Paulo wakapandulula Jehova ncacita, ciindi camasunko, ikutali kaatanacitika. Majwi amwaapostolo atusyomezya kuti kufwumbwa masunko aakonzya kutusikila mubuumi bwesu, Jehova uyootulanganya ikuti twasyoma mulinguwe. (Int. 55:22) Majwi aa Paulo aawumbulizya ayeeme anjiisyo zyakasimpe ziyandika kapati zyobilo.\nCakusaanguna, masunko aatucitikila masunko ‘aacitikila bamwi.’ Aboobo, masunko aatucitikila, masunko aacitikila bantu boonse. Masunko aali boobo masunko ngotukonzya kuliyumya kufwumbwa buyo kuti twasyoma muli Leza. (1Pet. 5:8, 9) Katanaamba majwi aali kulugwalo lwa 1 Bakorinto 10:13, mutupango tuli munsi, Paulo wakaamba kujatikizya masunko aakabacitikila bana Israeli munkanda. (1Kor. 10:6-11) Masunko oonse aakabacitikila akacitikila kale bantu boonse alimwi tanaakali mapati cakuti bana Israyeli basyomeka tiibakali kukonzya kuliyumya. Paulo ziindi zyone wakaamba kuti “bamwi babo” tiibakamvwida. Cilausisya kuti bana Israyeli bamwi bakatalika kucita zintu zibi akaambo kakuti bakaalilwa kusyoma Leza.\nCabili, “Leza ulasyomeka.” Makani aamba Leza mbwaakabeendelezya bantu bakwe atondezya kuti Leza ulatondezya luyando lwakwe lutamani kuli baabo “bamuyanda akubamba milawo yakwe.” (Dt. 7:9) Makani aayo alimwi atondezya kuti Leza lyoonse ulabamba zisyomezyo zyakwe. (Jos. 23:14) Akaambo kamakani aakaindi aayo aatondezya mbwasyomeka Leza, aabo ibamuyanda alimwi ibamumvwida balakonzya kusyoma kuti uyoosyomeka kutwaambo tobilo itujatikizya cisyomezyo cakwe kumasunko aakonzya kubacitikila twakuti: (1) Takazumizyi kuti sunko lisike aawo mpobatakonzyi kuliyumya, alimwi (2) ‘uyoobapa nzila yamatijilo.’\nJehova ‘ulatuumbulizya mumapenzi eesu oonse’\nIno mbuti Jehova mbwabapa nzila yamatijilo aabo bamusyoma ciindi nobasikilwa masunko? Masimpe, ikuti naa nkuyanda kwakwe, ulakonzya kuligusya sunko eelyo. Pele amuyeeye majwi aa Paulo aakuti: “[Jehova] uyoomupa anzila yamatijilo kutegwa mukonzye kuliyumya musunko eelyo.” Aboobo, ziindi zinji, ulapa “nzila yamatijilo” kwiinda mukutupa nzyotuyandika kutegwa tuliyumye kumasunko. Amulange-lange nzila zimwi Jehova mwakonzya kutupa nzila yamatijilo:\nLeza ‘ulatuumbulizya mumapenzi eesu oonse.’ (2Kor. 1:3, 4) Jehova ulakonzya kutontozya mizeezo yesu, moyo wesu, alimwi ambotulimvwa kwiinda mukubelesya Jwi lyakwe, muuya uusalala, alimwi acakulya cakumuuya caabilwa amuzike uusyomeka.—Mt. 24:45; Joh.14:16, bupanduluzi buyungizyidwe, Rom. 15:4.\nUlakonzya kutusololela kwiinda mukubelesya muuya uusalala. (Joh. 14:26) Ciindi naatusikila masunko, muuya ulakonzya kutugwasya kuyeeya zibalo zyamu Bbaibbele alimwi anjiisyo mpoonya akubona nzila zigwasya nzyotukonzya kutobela.\nUlakonzya kubelesya bangelo kutugwasyilizya.—Heb. 1:14.\nUlakonzya kubelesya basyomima balo ibakonzya ‘kutuyumya-yumya’ kwiinda mumajwi alimwi amumicito.—Kol. 4:11, bupanduluzi buyungizyidwe.\nAboobo, ncinzi ncotukonzya kwaamba kujatikizya ncaamba majwi aa Paulo aalembedwe kulugwalo lwa 1 Bakorinto 10:13? Jehova tasali buya masunko aatusikila. Pele ikuti naa twajanika mumasunko mubuumi bwesu, tulakonzya kuba masimpe kuti: Ikuti twasyoma cakumaninina muli Jehova, takazumizyi kuti tusikilwe masunko ngotutakonzyi kuliyumya; lyoonse uyootupangila nzila yamatijilo kutegwa tucikonzye kuliyumya. Eelo kaka majwi aaya alaumbulizya kapati!\nMibuzyo Yabasikubala—February 2017\nMakanze aa Jehova Ayakuzuzikizyigwa!\nCinunuzyo—“Cipego Cilondokede” Kuzwa Kuli Taata\nMAKANI AABUUMI Twakalubona Luzyalo lwa Leza Munzila Zinji\nJehova Ulabasololela Bantu Bakwe\nMAKANI EESU AAKAINDI “Kunyina Nzila Mbi Alimwi Kunyina Nzila Ndamfwu”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA February 2017\nNGAZI YAMULINDIZI—YAKWIIYA February 2017\nIno Bbaibbele Lyaamba Nzi Kujatikizya Nguzu Zyakulisalila? Sena Leza Nguweendelezya?


Mungelo Gabriyeli Waamba Milumbe Iizwa Kuli Leza | Buumi bwa Jesu\nMilumbe Yobilo Iizwa Kuli Leza\nMUNGELO GABRIYELI WASINSIMA KUJATIKIZYA KUZYALWA KWA JOHANE MUBBAPATIZI\nGABRIYELI WAAMBILA MARIYA KUJATIKIZYA KUZYALWA KWA JESU IKULANGILWA\nMubwini Bbaibbele lyoonse mbolibede tulakonzya kulibona kuti mulumbe uuzwa kuli Leza. Taateesu wakujulu watupa Bbaibbele kutegwa tuyiisyigwe. Pele amulange-lange milumbe yobilo iilibedelede iyakaambwa myaka yiinda ku 2,000 musyule oomu. Milumbe eeyo yakaambwa amungelo wazina lyakuti Gabriyeli, “ooyo wiima kubusyu bwa Leza.” (Luka 1:19) Ino bukkale bwakali buti eelyo mungelo ooyu naakaamba milumbe eeyo iiyandika kapati?\nKulangilwa kuti muumwaka wa 3 B.C.E. Ino nkuukuli Gabriyeli nkwaatola mulumbe wakusaanguna? Mucooko catulundulundu ca Judaya, ambweni munsi-munsi amunzi wa Jerusalemu, kuli mupaizi wa Jehova uujisi zina lyakuti Zekariya. Walo alimwi amukaintu wakwe, Elizabeta, balicembeede alimwi tabajisi bana pe. Lino mbulizyi bwa Zekariya kuti abeleke milimo yakwe yabupaizi kutempele lya Leza ku Jerusalemu. Zekariya kali kutempele, Gabriyeli walibonya cakutayeeyelwa munsi-munsi aacipaililo catununkilizyo.\nCakutadooneka, eeci camuyoosya Zekariya. Pele mungelo wamukkazika moyo Zekariya, ulaamba: “Utayoowi Zekariya, nkaambo kulomba kwako kwamvwugwa, aboobo mukaintu wako, Elizabeta, uyookuzyalila mwana musankwa, eelyo ukamuulike zina lyakuti Johane.” Gabriyeli wayungizya kuti Johane “unooli mupati mumeso aa Jehova” alimwi ‘uyoobambila Jehova bantu balibambilide.’—Luka 1:13-17.\nKuli Zekariya eeci cilibonya mbuli kuti tacikonzyeki pe. Nkaambo nzi? Nkaambo walo alimwi a Elizabeta balicembeede. Aboobo Gabriyeli wamwaambila kuti: “Ulaba syaataambi alimwi tokoocikonzya kwaambaula kusikila buzuba zintu eezyi noziyoocitika nkaambo tonoosyoma majwi aangu.”—Luka 1:20.\nAciindi eeci bantu ibali aanze batalika kulibilika akaambo kakuti Zekariya watola ciindi cilamfwu kali mukati. Mpoonya wazwa anze, pele takonzyi kwaambaula pe. Lino Zekariya ukonzya buyo kutambaika maanza. Cilisalede kuti wabona cintu cigambya naali mutempele.\nZekariya naamanizya mulimo wakwe kutempele, wapiluka kuŋanda yakwe. Kwiinde buyo ciindi cisyoonto, Elizabeta wamita! Kwamyezi yosanwe Elizabeta ukkede aŋanda katasangani abantu, ciindi nalindila kuzyalwa kwamwanaakwe.\nMpoonya Gabriyeli walibonya ciindi cabili. Ino walibonya kuli ni? Kumusimbi uutakwetwe wazina lyakuti Mariya, ooyo uukkala kulubazu lwakunyika kucooko citegwa Galilaya, mumunzi wa Nazareta. Ino mungelo wamwaambila nzi? Waamba kuti: “Leza wakukkomanina.” Gabriyeli wazumanana kwaambila Mariya kuti: “Bona! Uyoomita akuzyala mwana musankwa, ngoyakuulika zina lyakuti Jesu.” Mpoonya Gabriyeli wayungizya kuti: “Ooyu unooli mupati alimwi uyootegwa Mwana wa Mupatikampatila, . . . eelyo unooli Mwami uuyoolela muŋanda ya Jakobo kukabe kutamani, alimwi Bwami bwakwe tabukamani.”—Luka 1:30-33.\nMasimpe mulakonzya kuyeeyela mbwalimvwide kuba acoolwe Gabriyeli ikwaamba milumbe eeyi yobilo. Notuzumanana kubala ziyungizyidwe kujatikizya Johane alimwi a Jesu, tulabona kaambo milumbe eeyi iizwa kujulu ncoiyandika kapati.\nIno nguni waamba milumbe yobilo iiyandika kapati iizwa kujulu?\nIno wayaambila bani milumbe eeyi?\nIno muyeeya kuti nkaambo nzi milumbe eeyi yazwa kujulu ncoikatazya kapati kusyoma?


BALA MU Abbey Afrikaans Ahanta Aja Albanian Altai Alur American Sign Language Amharic Angolan Sign Language Arabic Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language Bulgarian Bulgarian Sign Language Bété Cambodian Carib Catalan Cebuano Changana (Zimbabwe) Chavacano Chichewa Chilean Sign Language Chin (Hakha) Chin (Tiddim) Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Comorian (Ngazidja Costa Rican Sign Language Croatian Czech Czech Sign Language Dakota Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fang (Ntoumou) Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Ghomálá’ Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Huichol Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Itawit Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Korean Sign Language Kpelle Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Lambya Laotian Lari Latgalian Latvian Lenje Lhukonzo Lingala Lithuanian Lolo Lomwe Low German Luganda Lugbara Lunda Luo Luvale Macedonian Macua Madagascar Sign Language Makhuwa-Meetto Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mayo Mazahua Mazatec (Huautla) Mbukushu Medumba Mende Meru Mingrelian Miskito Mixe Mixtec (Guerrero) Mixtec (Huajuapan) Mizo Mongolian Moore Motu Mozambican Sign Language Myanmar Myanmar Sign Language Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Navajo Ndau Ndebele Ndebele (Zimbabwe) Ndonga Nepali Nepali Sign Language New Zealand Sign Language Ngabere Ngangela Ngiemboon Nias Nicaraguan Sign Language Nigerian Pidgin Niuean Norwegian Nsenga Nuer Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Pomeranian Ponapean Poqomchi' Portuguese (Portugal) Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Russian Russian Sign Language Rutoro Réunion Creole Salvadoran Sign Language Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Setswana Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swahili (Congo) Swati Swedish Swedish Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Northeastern) Thai Sign Language Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tyrewuju Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Wolof Xavante Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nUlayanda na kuyanduulisisya kuti uyungizye luzibo lwako lwamuBbaibbele? Kuli nzyuyandisisya kuziba na atala alugwalo lwamuBbaibbele, muntu, zilawo naa zintu zyambidwe muBbaibbele? Nikuba kuti wakali walibuzya kuti iJwi lyaLeza nga lilakugwasya na muzintu zikukatazya? Kuti kakuli boobo swaya layibbulali ilikuN’anda yaBwaami.\nILaazibelesyo zigwasya mukuyanduulisisya. Cimwi ciindi kuli mabbuku amwi aBakamboni baJehova ngutakwe ajanika mumulaka wako. Pesi ilayibbulali ilikuN’anda yaBwaami ilamabbuku akamwayigwa lino-lino. Ilakonzya kuba amaBbaibbele alabusanduluzi busiyenesiyene, nikuba bbuku lipandulula mabala, aamwi mabbuku aagwasyilizya mukuyanduulisisya. Ulaangunukide kukubelesya layibbulali miswaangano kiitana sanguna alimwi niyamana.Ikuti kakuli kkompiyuta kulakonzya kuba a Watchtower Library, eeyi nipulogilamu yakkompiyuta ilamabbuku esu oonse alubo tiikatazyi pe kwiibelesya. Ncibelesyo citakatazyi kucibelesya ncunga ulajana nkani njuyanda cakufwambaana nikuba bbala amagwalo nguyanda.\nIgwasya loko aabo bali muMuswaangano waBuumi aMulimu Wesu. Ulakonzya kwiibelesya kabotu layibbulali ilikuN’anda yaBwaami ciindi nulibambila zyakucita nzupedwe. Mulangizi waMuswaangano waBuumi aMulimu Wesu, ngulanga-langa layibbulali eeyi. Nguwe ulamutolo wakubona kuti mabbuku mapya alajanika akuti abambidwe kabotu. Mulangizi wacikolo naa ukuyiisya Bbaibbele ulakonzya kukutondeezya mbukonzya kujana twaambo ntuyanda. Aboobo, takwe mabbuku pe ayeelede kubwezwa ajanika kulayibbulali ilikuN’anda yaBwaami. Alubo, tuyanda kwaajata kabotu mabbuku, alimwi tayeleede kujanika keengo mukati.\nIBbaibbele lipandulula kuti “kujana luzibo lwa-Leza,” tweelede kukuyanduulisisya “mbuli zintu ziyandika zisisidwe.” (Tusimpi 2:1-5) Ilayibbulali ilikuN’anda yaBwaami ilakonzya kukugwasya kuti utalike kuyanduulisisya.\nNzibelesyo nzi zijanika kulayibbulali ilikuN’anda yaBwaami?\nNgwani unga ulakugwasya kuti uyibelesye kabotu layibbulali ilikuN’anda yaBwaami?\nIkuti kuyanda kutalisya layibbulali yako langa mabbuku ajanika kutebbulu yamabbuku. Ukuyiisya Bbaibbele ulakonzya kukubuzya mabbuku ngweelede kusaanguna kusala.


Lulayo lulagwasya kumwana mbubwenya mbuli nkasi naa cakukwasuzya bwato mbocipa kuti bwato buzumanane kweenda kabotu\nIbbala lyakuti kulaya lilakonzya kwaamba kusololela naa kuyiisya. Zimwi ziindi, kulakonzya kubikkilizya kululamika mwana akaambo kabukkale bwakwe butali kabotu. Pele kanji-kanji libikkilizya kuyiisya mwana kuzyiba mbwakonzya kusala kabotu.\nMumyaka misyoonto yainda, bana tiibali kulaigwa mumikwasyi imwi nkaambo bazyali bali kuyoowa kuti, kulaya bana inga kwapa kuti balimvwe kubula mpindu. Nokuba boobo, bazyali basongo balabikka milawo yeelede mpoonya akuyiisya bana babo kwiitobela.\n“Bana beelede kwaambilwa nzyobeelede kucita anzyobateelede kucita kutegwa mubagwasye kukomena kabotu. Ikuti kabatalaigwi, bana inga bakomena musiwe naa inga baba mbuli bwato bunyina nkasi naa cakukwasuzya bwato calo cikonzya kupa kuti busweeke naa kubbindamuka.”—Ba Pamela.\nAmuzicite nzyomwaamba. Ikuti naa mwanaanu taitobeli milawo yanu, amumusubule. Kulubazu lumbi, amumulumbaizye mwanaanu naaitobela.\n“Lyoonse ndilabalumbaizya bana bangu akaambo kakuba bana bamvwida munyika eeyi bantu banji mobatayandi kumvwida. Kubalumbaizya kupa kuti cibaubile-ubile kutambula lulayo ciindi nolwayandika.”—Ba Christine.\nNJIISYO YAMU BBAIBBELE: “Kufwumbwa cintu muntu ncasyanga, ncencico eeco ncayootebula.”—Bagalatiya 6:7.\nAmuzilange kabotu zintu. Ciindi nomupa lulayo, mweelede kubikkila maano kuciimo camwana, zintu nzyakonzya kucita alimwi ambocili cipati cibi ncaacita. Kanji-kanji cisubulo cilagwasya kapati ikuti capegwa kweelana acintu ncaalubizya muntu. Mucikozyanyo, mulakonzya kubaambila kuti ikuti kabataitobeli milawo yanu kujatikizya mbobeelede kubelesya fooni, muyoobanyanga naa kubakasya kwiibelesya kwaciindi cili mbocibede. Pele alimwi, amucitantamuke cilengwa cakunyema kujatikizya tuntu tutayi koomoonga akaambo kakuti nywebo tulamucima.\n“Ndilasola kubona naa mwanaangu tanaayanda buyo kumvwida naa walubizya buya. Kuli lwiindano luliko akati kakuba akampenda kalo ikayandika kulekwa alimwi akulubizya kwalo kunga kwayandika kuti muntu akuzyibe buyo.”—Ba Wendell.\nNJIISYO YAMU BBAIBBELE: “Mutanoobanyemyi bana banu, kutegwa batatyompwi.”—Bakolose 3:21.\nAmube basiluyando. Bana tacibakatazyi kutambula lulayo alimwi akulubelesya ikuti kabazyi kuti bazyali babo balabalaya akaambo kakuti balabayanda.\n“Ciindi mwaneesu naakalubizya, twakamuyeezya kuti tulamuyanda kapati akaambo kazintu zyoonse zili kabotu nzyaakasala musyule. Twakamupandulwida kuti ikulubizya ooko nkwaakacita tiikwakali kukonzya kunyonganya mpuwo yakwe kufwumbwa buyo kuti wakululamika alimwi akuti twakalilibambilide kumugwasya kucita boobo.”—Ba Daniel.\nNJIISYO YAMU BBAIBBELE: “Luyando lulakkazika moyo alimwi lulaaluzyalo.”—1 Bakorinto 13:4.\nKukomezya Bana Kukomezya Bakubusi Cikwati Alimwi Amukwasyi\nBbaibbele lilapandulula zintu zyotatwe mukupa lulayo lugwasya.\nSena Lulayo Lulapegwa Mazuba Aano?


Nkaambo Nzi Zintu Zibyaabi Ncozibacitikila Bantu Bali Kabotu?\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nMAKANI AAYEEME AMUTWE UULI ACIVWUMBYO | NKAAMBO NZI ZINTU ZIBYAABI NCOZIBACITIKILA BANTU BALI KABOTU\nMbwaanga Jehova Leza * ngo Mulengi wazintu zyoonse alimwi ngusinguzuzyoonse, bantu banji balakonzya kumupa mulandu akaambo kazintu zyoonse zicitika munyika kubikkilizya azintu zibyaabi zyoonse. Pele amubone Bbaibbele ncolyaamba kujatikizya Leza mwini-mwini:\n“Jehova uliluleme munzila zyakwe zyoonse.”—Intembauzyo 145:17.\n“Nzila zyakwe [Leza] zyoonse zililuzi. Ngu Leza uusyomeka uutakwe cibi; uliluleme, uliluzi.”—Deuteronomo 32:4.\n“Jehova uli alubomba kapati aluse.”—James 5:11.\nLeza tali nguwe uupa kuti zintu zibyaabi kazicitika. Pele sena nguubakulwaizya bantu kucita zintu zibyaabi? Peepe. Magwalo aamba kuti, “Eelyo nasukusyigwa, kutabi muntu waamba kuti: ‘Ndili mukusunkwa a Leza.’” Ino nkaambo nzi? “Nkaambo kunyina muntu uunga wasunka Leza azyintu zibyaabi alimwi walo tasunki muntu uuli woonse azyintu zibyaabi.” (Jakobo 1:13) Leza tasunki muntu uuli woonse kwiinda mukumukulwaizya kutalilemeka. Alimwi Leza tali nguwe uupa kuti zintu zibyaabi kazicitika nokuba kukulwaizya bantu kuzicita. Aboobo, ino ncinzi naa nguni weelede kupegwa mulandu ciindi zintu zibyaabi nozyacitika?\nIKUBA MUBUSENA BUTALI KABOTU ACIINDI CITALI KABOTU\nIkwaamba kaambo kamwi kapa kuti bantu kabapenga, Bbaibbele lyaamba kuti: “Bantu boonse buyo balasikilwa ziindi zyalufu azyamapenzi.” (Mukambausi 9:11) Ciindi nokwacitika zintu zyatali kuyeeyelwa naa ntenda, nokuba kuti muntu wajatikizigwa naa pe, ciyeeme buyo muntu nkwabede aaciindi nocacitika. Myaka iitandila ku 2,000 yainda, Jesu Kristo wakaamba kujatikizya ntenda yakacitika iyakajaya bantu bali 18 ciindi ngazi noyakabalimba. (Luka 13:1-5) Tiibakafwa akaambo kabuumi mbobakali kupona kaindi; nkuti buyo bakali munsi aangazi ciindi noyakawa. Caino-ino, muzuzumo mupati wanyika wakacitika ku Haiti mu January 2010; mfwulumende yaku Haiti yakaamba kuti bantu bainda ku 300,000 bakafwa. Bantu boonse aaba bakafwa kakunyina makani naa mbaani. Malwazi aalo alakonzya kujaya muntu uuli woonse aciindi cili coonse.\nNkaambo nzi Leza ncatabakwabilili bantu bali kabotu kuntenda?\nBamwi balakonzya kubuzya kuti: ‘Sena Leza takonzyi kulesya zintu zibyaabi boobu kucitika? Sena inga taabakwabilila bantu bali kabotu kuzintu zili boobu? Ikuti Leza wanjilila muzintu zili boobu, inga caamba kuti uzyibila limwi zintu zibyaabi kazitanacitika. Nokuba kuti ulakonzya kuzyibila limwi zintu zyakumbele, mubuzyo ngotweelede kulanga-langa ngwakuti: Sena Leza ulazibelesya nguzu zyakwe kuzyibila limwi zintu zibyaabi ziyoocitika kumbele?—Isaya 42:9.\nMagwalo aamba kuti: “Leza . . . uli kujulu. Kufwumbwa ncayanda ulacicita.” (Intembauzyo 115:3) Jehova ulacita eeco ncabona kuti cileelela kucitwa —ikutali zyoonse nzyakonzya kucita. Eeci cilabikkilizya azintu nzyasala kuzyibila limwi. Mucikozyanyo, ciindi bubi nobwakavwula muminzi yansiku ya Sodoma a Gomora, Leza wakaambila Abrahamu kuti: “Nkaseluke, nkabone na ncobeni balacita zyoonse zimvwigwa mukulila kusika kulindime. Na embo obo, njooziba.” (Matalikilo 18:20, 21) Kwaciindi cili mbocibede, Jehova wakasala kutazyiba bubi mbobwakavwulide muminzi eeyo. Mbubwenya buyo, Jehova ulakonzya kusala kutazyibila limwi zintu zyoonse. (Matalikilo 22:12) Pele eeci tacaambi kuti kuli kutalondoka naa kukompama kulubazu lwakwe. Mbwaanga “inzila zyakwe zyoonse zililuzi,” Leza ulazibelesya nguzu zyakwe zyakuzyibila limwi zintu zyakumbele kweelana amakanze aakwe; kunyina nasinikizya bantu kutobela bukkale bumwi. * (Deuteronomo 32:4) Aboobo, ino ncinzi ncotunga twaamba? Inga twaamba kuti: Leza ulasala mbwabelesya nguzu zyakwe zyakuzyibila limwi zintu alimwi ulacita oobo cabusongo.\nNkaambo nzi Leza ncatabakwabilili bantu bali kabotu kubugwebenga?\nSENA BANTU MBABEELEDE KUPEGWA MULANDU?\nZintu zimwi zibyaabi mbantu bapa kuti kazicitika. Amubone Bbaibbele mbolipandulula cintu cikonzya kusololela kumicito mibi, lyaamba kuti: “Umwi aumwi ulasunkwa kwiinda mukoongelezyegwa akucegwa azisusi zyakwe mwini. Lino zisusi eezyo zyamita, zizyala cibi; mpoonya cibi eeco cacitwa, cileta lufwu.” (Jakobo 1:14, 15) Ciindi bantu nobacita zintu zibyaabi naa kulombozya zintu zibyaabi, balakonzya kujana mapenzi. (Baloma 7:21-23) Mbuli makani aakaindi mbwaatondezya, bantu bacita zintu zigambya kapati akuleta mapenzi aataambiki. Kunze lyaboobo, bantu ibacita zintu zibyaabi balakonzya kuyunga bamwi kuti bacite zibi, aboobo bapa kuti kube bubi.—Tusimpi 1:10-16.\nBantu balacita zintu zibyaabi kapati akuleta mapenzi aataambiki\nSena Leza weelede kunjilila kuti akwabilile bantu kukucita zibyaabi? Atulange-lange muntu mbwaakalengwa. Magwalo aamba kuti Leza wakapanga muntu mucinkozya cakwe, nkokuti mbubonya mbuli Leza. Aboobo bantu balakonzya kutondezya bube bwa Leza. (Matalikilo 1:26) Bantu bakapegwa nguzu zyakulisalila alimwi balakonzya kusala kumuyanda Leza akukakatila kulinguwe kwiinda mukucita ziluleme mumeso aakwe. (Deuteronomo 30:19, 20) Ikuti Leza naakali kusinikizya bantu kutobela bukkale bumwi, sena inga twaamba kuti ulitupede nguzu zyakulisalila? Kucita boobo inga capa kuti bantu babe mbuli mincini, iicita buyo ceeco ncoyakapangilwa. Eeci inga caba camasimpe ikuti nguzu zyakweendelezya zintu zyoonse zicitika naa Kismet, nzezyeendelezya zintu nzyotucita alimwi azintu zyoonse zitucitikila. Eelo kaka tulikkomene kuti Leza ulatulemeka kwiinda mukutuzumizya kuti katulisalila kucita nzyotuyanda! Pele eeci tacaambi kuti mapenzi ngobatalisya bantu akaambo kakulubizya kwabo alimwi akusala kutali kabotu anoobapenzya lyoonse.\nSENA KARMA NJIIPA BANTU KUPENGA?\nBantu banji ibakakomenena mucikombelo caci Hindu naa caci Buddha basyoma munjiisyo yakuzyalululwa alimwi a Karma. Ino Karma ninzi? Karma ninjiisyo yakuti micito muntu njaakacita kaindi njiipa kuti muntu apone mbwapona lino. Aboobo ikuti mwabuzya muntu wacikombelo caci Hindu naa caci Buddha mubuzyo uuli acivwumbyo camagazini eeyi, ambweni mulakonzya kumvwa bwiinguzi oobu: “Zintu zibyaabi zilabacitikila bantu bali kabotu akaambo ka Karma. Eezyi zilabacitikila akaambo kazintu nzyobakacita kaindi.” *\nKujatikizya njiisyo ya Karma, cilagwasya kuzyiba ncolyaamba Bbaibbele kujatikizya lufwu. Mumuunda wa Edeni, mobakatalikila bantu, Mulengi wakaambila muntu wakusaanguna Adamu kuti: “Misamu yoonse yamumuunda ncobeni uyooilya, cita musamu wakuziba bubotu abubi. Toelede kulya kulinguwo pe, nkaambo mubuzuba obo mboyoolya kulinguwo ncobeni uyoofwa.” (Matalikilo 2:16, 17) Ikuti Adamu naatakabisya kwiinda mukutamvwida Leza, naakapona kukabe kutamani. Lufwu lwakaboola akaambo kakutamvwida mulawo wa Leza. Mpoonya bana nobakazyalwa, “lufwu lwakasikila bantu boonse.” (Baloma 5:12) Aboobo inga caambwa kuti “cakuvwola ncocipa cibi ndufwu.” (Baloma 6:23) Alimwi Bbaibbele lipandulula kuti: “Muntu wafwa waangununwa kucibi cakwe.” (Baloma 6:7) Munzila iimbi, muntu afwa milandu yakwe yazibi ilamana.\nBantu banji mazuba aano bapandulula kuti kupenga kwabantu kulabikkilizya a Karma. Kanji-kanji muntu uusyoma njiisyo ya Karma ulakuzumina kupenga kwakwe alimwi akwabamwi kakunyina kunyonganizyigwa kapati ankuko. Pele masimpe ngakuti, njiisyo eeyi taijisi bulangizi bwakuti zintu zibyaabi inga zyalesyegwa. Basyoma kuti cilikke cikonzya kugwasya muntu nkuzyalululwa kwiinda mukulilemeka kabotu alimwi akuba aluzyibo lulibedelede. Mizeezo eeyi, mubwini iliindene kapati ancolyaamba Bbaibbele. *\nUUPA KUTI KAKULI BUBI!\nSena mulizyi kuti mwini-mwini uuleta mapenzi “mweendelezi wanyika”—Saatani Diabolosi?—Johane 14:30\nTabali bantu bapa kuti kakuli bubi, pe. Saatani Diabolosi, mungelo iwakali kusyomeka kuli Leza kumatalikilo, “kunyina naakakakatila mukasimpe” aboobo wakaleta cibi munyika. (Johane 8:44) Wakatalisya buzangi mumuunda wa Edeni. (Matalikilo 3:1-5) Jesu Kristo wakaamba Saatani kuti ‘mubi’ alimwi akuti “mweendelezi wanyika.” (Matayo 6:13; Johane 14:30) Bantu banji bamutobela Saatani kwiinda mukutazibikkila maano nzila zibotu zya Jehova. (1 Johane 2:15, 16) Lugwalo lwa 1 Johane 5:19 lwaamba kuti: “Nyika yoonse ili mumaanza aamubi.” Kuli azilenge zimbi zyamuuya izyakazanga akumusangana Saatani. Ibbaibbele lyaamba kuti Saatani alimwi amadaimona aakwe ‘beena nyika yoonse,’ akupa kuti kube mapenzi ‘anyika.’ (Ciyubunuzyo 12:9, 12) Aboobo, iweelede kupegwa mulandu akaambo kabubi ngu Saatani Diabolosi.\nMasimpe, Leza tali nguwe uupa kuti zintu zibyaabi kazibacitikila bantu; alimwi tali nguwe uubapa kupenga. Mukwiimpana, walo wasyomezya kugwisya bubi, kweelana ambocitiitondezye cibalo citobela.\n^ par. 3 Jehova ndezina lya Leza kweelana ambolyaamba Bbaibbele.\n^ par. 11 Kutegwa muzyibe kaambo Leza ncaalekela kuti bubi buzumanane, amubone cibalo 11 cabbuku lyakuti Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova.\n^ par. 16 Kutegwa muzyibe kujatikizya mulawo wa Karma mbowakatalika, amubone peeji 8-12 mubroshuwa yakuti Ncinzi Cicitika Kulindiswe Twafwa? iyakamwaigwa a Bakamboni ba Jehova.\n^ par. 18 Kutegwa muzyibe ncoliyiisya Bbaibbele kujatikizya ciimo cabantu bafwide alimwi abulangizi bwabantu bafwide, amubone cibalo 6 a 7 cabbuku lyakuti Ino Ncinzi Cini Bbaibbele Ncoliyiisya?